text:
ORANJESTAD (AAN) – DIARIO a acerca señor Edward de Cuba, Comandante di Cuerpo di Bombero Aruba, tocante e barinan di gasoline y diesel cu ta drentando Aruba for di Venezuela, y cu ta drenta waf na Barcadera, na un manera hopi insigur.
De Cuba a duna di conoce cu na cuminzamento di siman, a cay na atencion di Brandweer, entre otro via e haven meester sr. Beaujon, cu a atende nan riba e situacion aki, y por a constata cu enberdad riba e waf di Barcadera tin practicanan basta insigur ta tumando lugar.
El a duna di conoce cu hopi container y bari di gasoline ta worde treci for di Venezuela, y cu e maneho di e producto ta hopi insigur, for di e transportacion di e producto te e handling pa subi nan riba waf, ademas di e sistema pa saca e barinan for di waf.
Comandante sr. de Cuba a subraya cu mester bin cu reglanan, no solamente for di Cuerpo di Bombero pero pa cumpli cu e leynan internacional, cu ta worde kibra door di e forma insigur cu esaki ta sosode.
Rond di esaki tin un asunto serio tambe cu sr. de Cuba a haya tende, y ta cu den e vecindario tin casnan di famia unda cu tin deposito y cu nan ta cumpra e producto aki tambe, locual ta forma un peligro hopi grandi no solamente pa bomberonan, ora nan bay atende un candela, pero tambe pa e otro habitantenan di e bario y pa e famianan mes cu tin deposito.
Señor de Cuba a menciona cu el a haci un palabracion caba cu sr. Beaujon, di Directie Scheepsvaart, cu Cuerpo di Bombero por haci un inspeccion den e sitio, pa wak unda tin lugar por sirbi pa almacena e producto aki, na un manera safe.
Sr. Beaujon a asegura cu no tin nada asina ainda y cu mester bay traha riba reglanan di seguridad pa e transportacion di e gasoline aki, y Brandweer a drenta den contacto cu polis caba y ta buscando contacto tambe cu DTI, mientras cu departamento di prevencion di Bombero mes ta na haltura di e situacion y ta bay cuminza pasa rond, na e diferente lugarnan unda ta conoci cu tin e tipo di depositonan aki, pa wak si nan ta cumpliendo cu ley, por ehemplo e pompnan di gasoline cu mester atene na reglanan basta estricto pa nan por almacena y reparti gasoline, y un cas of negoshi cu tambe ta haci esaki igualmente mester cumpli cu e mesun reglanan.
De Cuba a agrega cu segun e permiso cu ta worde otorga pa den un cas of negoshi por tin gasoline almacena den un schuur, e ta pa un maximo di cinco gallon.
Esey kiermen tambe cu mester tin un “jerry can” den e lugar, marca riba dje cu tin gasoline, ya cu nan ta traha, specialmente pa gasoline, di un plastic cu no ta corosivo, y cu no ta carga mas cu 5 galon cu ta e cantidad maximo permiti pa uso domestico of priva, y mester tine den un area hopi bon ventila, ma no den un sala of camber.
Comandante sr. de Cuba a subraya cu autoridad di Cuerpo di Bombero ta limita, y pesey nan ta bay amplie cu autoridad policial y DTI, y nan ta purbando pa haya e instancia cu ta atende cu medio ambiente, pa worde envolvi tambe y asina trece acerca mas dienst cu hunto por tin mas autoridad pa actua.
Cuerpo di Bombero a haya informacion cu tin un cas na Savaneta, unda tin hopi bari di gasoline warda, y ayera merdia nan departamento di inspeccion, hunto cu polis, a acerca e doño pa splike tocante tur e leynan cu e ta kibrando, y pa mira con por pone un paro na e practica cu ta tumando lugar den e cas concerni.
Comandante de Cuba por a compronde cu e gasoline cu tin almacena tog ta legal, pasobra e persona ta paga su impuesto y tur loke e tin cu paga relaciona cu e posesion di e producto.
-
Secciones:
-
-
-
Enlaces Recomendados
Buscar
Noticias Candela
- Juan Guaidó: Investigamos cómo se perdieron 344 mil millones de dólares en Pdvsa
- Enfermera envió audio a familiares antes de morir en operativo contra el piloto Óscar Pérez
- Unión Europea aprobó sanciones contra siete altos funcionarios del Gobierno de Maduro
- Producción de petróleo de Venezuela cayó 216.000 barriles diarios en diciembre
- Unión Europea sancionó a seis funcionarios venezolanos
- Investiagan en logias masónicas posibles aliados de Óscar Pérez
- Obispos acusados por “delitos de odio” no están detenidos
- Las dudas que había en 2015 sobre gerentes y contratistas de Citgo
- Pedro León Rodríguez: ¿De prófugo de la justicia por corrupción a testigo estrella contra exfiscal?
- Trabajadores de Cuferca exigen respuesta a su condición laboral
Noticias Diarias
- Partidos políticos y sociedad civil se solidarizaron con arzobispos López Castillo y Besabe
- Lilian Tintori criticada en redes sociales tras referirse "a medias" al caso de Óscar Pérez
- El trasfondo de la “renuncia” de Rocío Higuera de Globovisión
- El mensaje sobre Óscar Pérez por el que botaron a Alba Cecilia Mujica de Globovisión (+Video)
- Esposa de Óscar Pérez: No autorizamos su cremación
- Sudeban pide a banca privada iniciar pago a través del Carnet de la Patria
- (Aragua) Murió septuagenario tras ser atropellado por un coronel de la GNB
- El M/G Richard Jesús López Vargas es el nuevo Comandante de la GNB
- Cabeza ‘e Mango debe presentarse cada 15 días en tribunales larenses por arrollar a cuatro bomberos
- Identificada como Lisbeth Ramírez Mantilla la mujer que murió junto a Óscar Pérez
Informe Petrolero
- Desarrollan jornadas de atención social en varios municipios de Anzoátegui
- (Aruba) Candela domina rapidamente den refineria di Valero
- Informe de seguridad de Pdvsa revela que en el 2010 se registraron más de 2 mil accidentes laborales
- Derrame de crudo no afectó a las costas orientales
- Reuters: Venezuela corre riesgos para subir produccion crudo
Guía Corporativa
Archivos
-


c: text/html

text:
Atraco arma riba minimarket den Playa Pabao
ORANJESTAD(AAN): Tanten cu autoridad no haci algo pa stop e atraconan aki, e lo sigui socede! Un biaha mas por nota con fin di...
Aruba in Style presente na evento di Billboard Latin Music Awards
Relata pa: Evelin Wever ORANJESTAD (AAN): E evento grandi di moda cu pronto lo ta na Aruba, esta “Aruba In Style”, tambe tabata presente henter...
Nan a bin descubri tribon grandi cerca di Boca Grandi
El a worde mira via Helicopter... ORANJESTAD (AAN); Na Sero Colorado na altura Boca Grandi segun a worde reporta na central di polis, cu personal...
Muher a worde mira ta horta Old Parr di supermarket
ORANJESTAD (AAN): Na “Calidad” supermarket situa na Sabana Basora, Diaranzon anochi, patruya San Nicolas a bay atende caso di ladronicia reporta. E patruya cu a...
Nan a detene choller “Kola” den cas
Ladron a kibra drenta pa horta ORANJESTAD (AAN); Ora cu no tabata tin miembro di famia den cas, un anti social a dicidi di bin...
Tur dia Censo ta duna 400 documento y na oficina auxiliar solamente 13
Director Sharlin Luydens: ORANJESTAD(AAN): Tin varios papel di Gobierno cu ciudadanonan mester, cu facilmente por worde busca na un di e oficinanan auxiliar di Gobierno...
Ceremonia celebracion Aña di La Reina den Parke Wilhelmina
ORANJESTAD (AAN): Dia 30 di april lo tin e tradicional ceremonia di celebracion di Aña di La Reina den Wilhelmina Park. E programa ta...
Brandstofclausule no lo worde elimina
Dia 3 di April Gobierno a priminti pueblo cu e lo worde elimina Mike de Meza mes a admiti! ORANJESTAD (AAN): Ta increíble pa scucha durante...
Pabien y danki na tur obrero riba dia di Obrero
Evelyn Wever-Croes ORANJESTAD (AAN): Dia di obrero a cuminsa na momento cu na Melbourne, Australia hendenan a cuminsa exigi pa traha 8 ora, diverti 8...
Aruba ta ansioso pa experiencia beatificacion di Papa Juan Pablo II
Evelyn Wever-Croes: ORANJESTAD (AAN): Nos tur ta corda Papa Juan Pablo II q.e.p.d., y cu lo worde beatifica diadomingo awor. Papa Juan Pablo II a...

robotstxt: allowed

filter: keep


text:
Folklor
Folklor ta mantenementu di kustumber i tradishon di ántes, por ehémpel na Boneiru manera simadan fiesta di kosecha (korta mainshi) musik, kanta balia (wapa simadan), San Huan i San pedro, pasa toka i kanta na kas dje hendenan ku yama Huan i Pedro, Maskarada, dia di Rincon tambu o (barí) manera Bonerianonan ta bisa, toka kanta i balia na fin di aña ta kustumber fio tempu di sklabitut, originalmente fo, i Afrika. E musíka aki ta un tradishon riba tur tres islanan A.B.C.
Simadan[editá | editá fuente]
Despues ku kunukeronan a kaba planta si tin bon kosecha ta yega e momentu pa korta maishi. E kunukero ta anunsiá e dia di bai korta maishi y e tin ku sòru pa kuminda, bibida di mes e hendenan ta tende unda tin kortamentu di maishi y nan ta bin, nan ta trese instrumènt pa toka. E kortado di mainshi nan ta korta e palunan benta bou y e otro hendenan ta pasa kita e tapushinan pone den saku. Ora nan kaba tin komementu y bebementu despues ta kuminsa toka y kanta na kunuku y despues bai kas, anochi simadan seu ta kuminsa hopi hende ta sali bai kanta y balia wapa na simadan. Ántes tabatin hopi simadan den tempu di kosecha awa tabata yobe hopi y tur kunukero tabata planta nan kunuku. Na medio di añanan 50 a bini un sekura duru riba nos islanan awa no tabata kia, hopi hendenan no tabata planta maishi mas y den tempu ei. Hoben nan ku a kaba skol y a siña un ofishi tabata bai Korsow pa buska trabou na Isla of Dok Maatschappij o na Lago na Aruba, i otro nan tabata sigi studia o bai Hulanda, e trabou di kunuku no tabata bale la pena mas p'e kunukero kria su famianan y tur kos tabata bira karu. Awendia bo ta haya tur kos kumpra den supermerkado, plantamentu di kunuku a bira un hòbi no ta nesesidat manera ántes.
San Huan i San Pedro[editá | editá fuente]
Dia nan dje Santonan Huan i Pedro ta un kustumber na Boneiru pa pasa toka na kas di tur hendenan ku yama Juan ò pedro. Bispu di San Huan 23 yüni ò bispu di San Pedro 28 di yüni prome ku tokamentu kuminsa tin bulamentu di kandela. nan ta pone palu di flambeu para kontra di otro i sende nan na kandela i kore bula pasa riba nan. E anochi lat dia 23 di yüni pa drenta 24 yüni dia di San Huan ò 28 i 29 di yüni dia di San pedro nan ta kuminsa toka na kas dje hendenan. Huan ò Pedro mester sòru pa nan tin bibida na kas pa ora e tokado nan yega. Instrumento di músika ku nan ta toka San Huan i San Pedro kuné ta: Kuarto, Guitara, Wiri, Marimba ò Bamba.


text:
Hopi persona ta reclamando e comerciantenan, pasobra nan no por haya trabao, pasobra e economia di Aruba ta stagna.
Organizacion Plataforma Forsa Nobo ta un partido cu semper cu señala un problema y ta bin cu solucion. Un solucion netamente por ta, cu p.e. na Hulanda na 2011 nan a pasa un ley di “crisis- en herstelwet” crisis di recuperacion.
Bikker a sigi splica cu nan a haci un inventarizacion y nan a ripara cu diferente cos cu ta stimula economia ta tranca pa motibo cu e vergunningnan ta stanca y ta den proceso.
Na Aruba, Andin Bikker a bin compronde despues di a reuni cu diferente instancia, cu tin un average di como 500 vergunning den construccion cu ta den proceso y ta wardando pa un verkavelings plan, cu ta durante entre un pa 2 aña.
Kico ta pasa ora no ta duna un of centenares di bouwvergunning ta cu banconan no ta duna hypotheek, notarionan no ta pasa akte di hypotheek, compania di construccion no ta por traha, negoshinan cu ta bende material di construccion no ta por bende, nan tin full un ciclo di cosnan cu economicamente ta tranca pa procesonan di vergunning.
Andin Bikker a splica cu Gobierno su tarea ta cu mester agiliza e proceso economico. Kiermen na final di dia Gobierno tin cu stimula via vergunningnan y e sector economico ta percura p’e resto.
Pero si Gobierno ta tarda den e procesamento di bouwvergunningnan ta bon pa para un rato keto riba esaki, pasobra varios instancia ta bisa cu esey no t’e manera.
Na Hulanda awor aki despues cu nan a introduci e ley, si wak e programa di tur e partidonan cu ta bay eleccion aworaki nan tin surplus riba nan presupuesto.
Despues cu nan a bay riba e proceso aki placa ta restando, Andin Bikker ta splica y e ta kere cu ta relativamente facil pa agiliza e proceso ora un persona tin derecho riba dje p’e bin na remarca na un periodo relativamente corto p’e economia por sigui draai.
Esaki ta traha caba den un concepto di iniciativa, pero manera cu POR ta den Gobierno sigur lo ta algo cu nan lo por brinda na pueblo.
Bikker a splica cu hopi partido ora ta bay eleccion ta priminti cos manera AVP na 2001 cu a priminti kita BBO y no a kite, pero a bin aworaki cu extra medida riba pueblo cu NO ta para den nan programa di partido cu ta BAZV cu ta 3.5%.
Ora POR drenta den gobernacion mester bisa bon cla den 100 dia di gobernacion kico ta bay logra, despues di 1 aña tambe y cada bez haci mescos.
Tin varios proyecto di ley p.e. academia di ley cu nan kier bin cune pa moderniza nos leynan, y pueblo por wak despues di 100 dia, 6 luna, un aña den gobernacion cu pueblo por wak constantemente kico nan a wordu logra.
Asina pueblo por wak cu nan a duna nan voto di confianza y cu POR ta cumpli cune.


text:
Graduacion di Colegio EPI unidad Hospitalidad y Turismo
Diabierna 18 di februari ultimo, den un Ballroom di Aruba Marriott Hotel completamente yen, EPI Hospitalidad y Turismo a tene un cena pa celebra graduacion di un grupo di studiante cual a logra termina nan estudio cu exito. E anochi aki tabata tin graduacion di tres diferente programa cu ta wordo ofreci na e Unidad di Hospitalidad y Turismo, cual ta, Certified Cook (Apprenticeship Program – AP), Culinary Arts (Immediate Employment – IE) y Hospitality Management (Further Studies – FS).
E apertura di e anochi aki tabata den man di docente Randy Geerman cu tambe a fungi como maestro di ceremonia pa henter e anochi festivo aki. A continua cu e coordinador di e programa di Certified Cook (AP) den persona di juffrouw Eddelyn Dijkhoff cu a desea e studiantenan hopi exito den nan futuro carera. Otro oradornan tabata entre otro Minister di Enseñanza y Justicia, Minister mr. drs. Arthur Dowers, señora Undina Harms, Algemeen Directeur di Colegio EPI y señora Ronella Croes, CEO di Aruba Tourism Authority.
E felis graduadonan di e anochi aki ta lo siguiente.
Pa e opleiding di Apprenticeship AP (Certified Cook): Yannick Benjamin, Sharlina Bernabela, Moises Carvajal Jimenez, Gerald Chirino, Ahmorry Christiaans, Alesha Da Costa, Miguel Funez Alvarez, Irene Hazbun Balsa, Ludovico Henriquez, Carlene Jean-Baptiste, Tashi Krind, Leandro Orozco Galvis, Chantal Ridderstaat, Jurybeth Rijke y Myron Winterdal.
Graduado di e opleiding Associate of Applied Science in Culinary Arts: Francis Adoptie
Graduadonan di Associate of Science in Hospitality Management: Asarelah Balootje, Gerrit Croes, Giovanny Croes, Glenbert Figaroa, Derrick Franken, Micaela Gario, Darlene Giel, Nikki-Ann van Kessel, Ghislaine Lacle, Kristi-Lynn Lo-Fo-Sang, Desiree Maduro, Donya-Jean Martell, Kylee Perez, Avonda Powell, Edwin Sanchez Patiño, Edward Suero Santana, Zilha Wever, Shariffa Windfield y Shanella Pantophlet.
Ademas di esaki tabata tin diferente studiante di e opleiding Apprenticeship – Certified Cook cu a haya un plakaat pa a destaca como studiante den nan area: Knowledge of Theory: Leandro Orozco, Culinary Skills Award: Miguel Funez, Pastry Award: Leandro Orozco, Outstanding Logbook Award: Irene Balza, Student School Spirit Award: Tashi Krind, Overall Academic Excellence Award: Chantal Ridderstaat.
Staf, faculty y management di EPI Hospitalidad y Turismo kier a gradici tur persona cu a yuda pa e anochi aki tabata uno exitoso, specialmente e personal di Aruba Marriott Resort and Stellaris Casino pa nan bon servicio. Por ultimo ta desea tur studiante hopi exito den futuro y cu nan por continua ta exitoso cu nan meta cu nan tin den bida.Graduation 2011, H&T


text: Djaluna 15 di mei 2017, alrededor di 01.45 or di mardugá, polis durante nan patruya riba Fensohnstraat a para un vehíkulo pa kòntròl. Di ripiente un okupante di e vehíkulo a baha for di e vehíkulo aki i kuminsá tira dirigí riba e unidat polisial. Mesora polis a aktivá i a tira bèk riba e sospechoso. Dos(2) bala a alkansá e sospechoso M.A.B, nasé na Kòrsou, 39 aña di edat na su pia. Te asina leu ku por a konstatá na e momento ei tantu e pikòp di polis komo e vehíkulo di e sospechoso a haña perforashon di bala. Ku ambulans a transportá e sospechoso M.B. pa poliklínika di SEHOS pa tratamentu médiko kaminda despues di tratamentu e la keda interná. Kontinuando ku e investigashon den e kaso aki, polis a konstatá ku den e vehíkulo menshoná tabatin un hòmber mas i un dama huntu ku dos menor di edat. Polis a detené e dos(2) sospechosonan aki, e hòmber shofùr, E.J.M. nasé na Kòrsou di 36 aña di edat i e dama, N.K.L.S. nasé na Kòrsou di 22 aña di edat. Personal di Ayudo pa Víktima (slachtoffershulp) a tuma e dos menornan di edat over. Polis a haña i konfiská: - un revòlver; - un kuchú;- un skrufdrai;- e outo marka Toyota Tercel. Kontinuando ku e inves- tigashon den e kaso aki, alrededor di 03.35’ or polis a hasi un entrada hudisial den un kas na Kaya Dodo Palm i mas despues 04.00 ‘or den un kas na Mampurito- weg. Durante di kontrol na e dos adrèsnan aki, no a haña nada partikular. A presentá e dos sospechosonan dilanti un fiskal ouksiliar ku a ordená nan enkarselamentu pendiente di mas investigashon.


text:
Servisio pa Planifikashon Urbano (ROP), ántes D.R.O.V., ta informá komunidat ku entrante 9 di mei 2017 a instituí un tim di eksperto ku ta bai atendé ku tur retraso den petishonnan di pèrmit pa konstrukshon.
E tim ta bai traha 3 luna intensivamente pa atendé e retraso kompletu ku tin i lo sigui traha mas segun esei ta nesesario. Komo parti di e tim aki, tin ekspertonan di ROP, un hurista i un eksperto di pafó. E tim ta bou di guiá di e hefe interino di ROP, sra. ir. C. Cecilia.
Huntu, e tim lo usa su kapasidat i konosementu i ta bai evaluá tur petishon a base di e leinan vigente, manera entre otro ‘Bouw en Woning Verordening (BWV), i ‘Eilandelijke Ontwikkelingsplan’ (EOP). E tim lo konsehá tambe riba un proseso mas optimal pa evitá ku retrasonan ta sigui tuma lugá. E tim ta konta ku e kolaboradónan di komunikashon di staf ministerial di Ministerio.
ROP ta e organisashon di Gobièrnu ku ta sòru pa uso sostenibel i balansa di e espasio di Kòrsou. ROP ta evaluá petishonnan pa desaroyonan urbano nobo i situashonnan aktual pa sòru ku nan ta kumpli nivel di kalidat ku e maneho di Gobièrnu ta stipulá. E responsabilidat di ROP ta konsistí di ordená i duna forma na e espasio públiko di Kòrsou. ROP ta forma parti di Ministerio di Tráfiko, Transporte I Planifikashon Urbano (VVRP) kual ta bou di enkargo di Minister Cordoba.
ROP ta pidi tur persona ku a entrega un petishon i ku no a risibí su kontesta den e tempu stipulá, un diskulpa pa e inkumbinensia. Den último tempu diferente trahadó a baha ku penshun loke ta okashoná ku ROP ta konta ku eskases di personal. Pa mas informashon por tuma kontakto ku ROP via di email info.vvrp@gobiernu.cw.


text:
Biba Salú - Lesado di Nostisia ser konsekuenté y kome limitá evita e peso nan astronomiko ku despuès por trese bastante komplikashon.
Y tènyèndo na kuenta ku nos ta hende nan ku gusta kos di boka dushi, sin korda e komsekuencia nan, pa boso nan e tema aki:
Operashon di stoma pa Obesitas / (hende nan demasiado gordo) / (peso nan na extremo)
Esei ta konsisti di mas o menos 3 tipo di operashon:
Gastric Bypass.
Door di hasi un maroma/kambio di sekuencia na e tripa ta pone ku e manera di prosesa e kuminda ta bira diferente y asina ta wordu menos kuminda kunsumí (uza) y tambe e kontenido di e stoma ta bira menos ku asina hende ta sinti nan yen pa un largu momentu.
Gastric Sleeve
Aki nos ta papia ku siguransa di hasi stoma mas chiki.
Door di likida un pida di e parti links di e stoma.
Y di e forma ei bo tambe bo ta bai kome un poko mas menos.
Gastric Banding (maagband/ (banchi di Stoma)
Ponyendo un banchi na e stoma ta hasi e kontenido di e stoma menos y e kantidat di kuminda ku bo por kome ta bira tambe menos.
Y e operashon aki ta tuma luga bòw di supervishon di un operashon ku Mirada di kamara. (kijk operatie).
Tur e tres operashon ku mi a menshona ei hende ta hanja nan spantoso y horibel.
Pero na e mes un instante dushi y bon, paso e operashon nan ei ta un yudansa pa esnan ku no tin hopi disiplina pa ku nan forma y strukturá di kome.
Y naturalmente ta importante pa bo hiba un kombersashon ku e specialista di operahon pa asina bo por ta mas konsiente y konsekuente kua ta e risico, konsekuensia y kua ta e resultando nan ku bo por verwacht pa ku futuro prome y despues di un operashon dje kalanya y indolé aki.
Y den mayoria bia di e kaso nan di e operashon nan ariba menshona, bo por bai kas bèk despues un dia di e itrevènshon girurgikó.
Pero bo tin di tene kuenta sí, ku e periodo di rekuperashon ta esun hopi mas doloroso, pisá, ferfelu y fastioso.
Tur esei nan ta debí ku bo mester aktua ku hopi prekòushon y kautelá.
Y sobre todo hopi kauteloso pa ku bo struktura di bida.
Enfin shon nan, nos ta spera ku boso lo moderá boso sistema y entusiasmó di komementu, pa asina ei evitá tantu komplikashon nan fèrfelu pa ku boso su salud.


text:
Ministerio di Enseñansa, Siensia, Kultura & Deporte (E.S.K.D.) ta informá ku resiéntemente a tene un seshon ku personal kaminda ta splika e intenshon pa yega na e Diálogo Nashonal den Enseñansa.
Den kuadro di palabrashonnan ku tin ku partnernan den Edukashon, Ministerio ta kuminsá ku e Diálogo Nashonal den luna di Òktober 2017. Durante di e diálogonan ta bai tin mester di fasilitadó i miembro di sekretariado pa guia e proseso di diálogo. Pesei Ministerio di E.S.K.D. a tene un seshon informativo i a splika tur presente di e Metodologia di un entrenamentu ku United Nations Development Programa (UNDP) lo bai fasilitá. Ta trata di e asina yamá Diálogo Demokrátiko.
E organisashon UNDP ta bai guia e trayekto aki huntu ku Ministerio di E.S.K.D. Durante di e seshon a presentá e Metodologia na e personal. Tur miembro di personal ta haña oportunidat pa partisipá na e entrenamentu pa bira un fasilitadó òf miembro di sekretariado.
Minister sra. M. Alcalá-Wallé tambe a partisipá aktivamente den e seshon aki i indiká ku e ta kere den e struktura di diálogo kaminda ta inkluí tur hende. Tambe ela trese dilanti ku inklushon ta un di e pilarnan fundamental den e programa di gobernashon ku ta kontribuí pa yega na e plataforma pa duna tur hende un oportunidat hustu pa trese nan puntonan dilanti.
Ku esaki Ministerio ta dal e promé pasonan pa ban kapasitá e personal pa bira e fasilitadó i miembro di sekretariado konforme e sistema di UNDP pa asina por yuda realisá Diálogo Nashonal di Enseñansa na un manera demokrátiko.


text:
Diaranson 12 di juli, durante conferencia di prensa, Partido MEP a lansa un candidato nobo rib’e lista prestigioso di Movimiento Electoral di Pueblo. Ta trata aki di Carlos Jacobs, kende a yena nos CEDE cu un grupo grandi di sostenedor.
Pa hopi aña, Carlos a traha den ambos e mundo politico y esun gubernamental y a apoya otronan den haci e trabou vigente.
Awo, Carlos a dicidi di uni su mes na Partido MEP p’asina yuda delinea y ehecuta proyectonan importante cu tin prepara pa nos isla.
E motibo pa cua Carlos a dicidi di uni su mes riba lista di MEP ta pasobra e ta convenci cu Partido MEP lo haci e diferencia den e bida di tur cu ta biba na Aruba cu plannan inovativo, productivo y sin propio interes.
Tin hopi decisionnan cu mester wordo tuma pa resolve y pone nos isla den e caminda corecto p’e proximo añanan di gobernacion di nos isla. Y Movimiento Electoral di Pueblo tin tur capacidad pa haci esaki.
“Cada biaha cu Partido MEP lansa un candidato nobo, nos ta lansa un lider nobo riba su mes. Cada candidato riba lista di MEP ta un lider riba su mes.
Esaki ta e cualidad primordial cu partido MEP ta busca cada biaha cu nos busca un candidato nobo cu lo lidera e movimiento di cambio pa nos pueblo.
Pasobra esaki ta loke cu Aruba merece.
Hunto cu coleganan Hendrik Tevreden y Glenbert Croes, Carlos lo percura pa haci Dakota geel!
Partido MEP ta yama bon bini na Carlos. Hunto Aruba henter ta bay p’e cambio”, tabata palabranan di Evelyn Wever-Croes n’e ocasion aki.


text:
ORANJESTAD (AAN): Ya e ta un tradicion; tur hende ta papia di dje y e paranda di fin di aña no ta completo sin e pagara di Renaissance Aruba. Nota den bo agenda, dia 30 di december proximo! Renaissance Aruba Resort & Casino lo cende e pagara tradicional pa 3’or di atardi dilanti di Renaissance Marketplace!
E pagara di e aña aki lo ta di 6 miyon tiro y naturalmente lo conta cu ambiente di dande. E pagara di Renaissance Aruba ta un tradicion pa años caba di MetaCorp y aunke e resort tin propietario nobo, e tradicion ta sigui! Paul Gielen, General Manager di Renaissance Aruba Resort & Casino ta comenta cu Aruba ta conta cu e pagara tur aña y a keda demostra cu riba dia 30 di december e ambiente dilanti di Renaissance Aruba ta total!
Pueblo di Aruba ta invita pa habri aña nobo hunto cu e famia grandi di Renaissance Aruba Resort & Casino. Probecha di haci e ultimo shopping prome cu aña caba y ainda participa den e fenomenal Shop & Win di Renaissance Aruba Mall. E aña aki clientenan cu shop tin chance di gana diferente premio e.o un cena pa dos persona na L.G. Smith’s Steak & Chop House, lunch pa dos persona na Aquarius Restaurant, cena pa dos persona na Fresco Restaurant, un Royal Romance na Okeanos Spa, un Gift Certificate di $100 y manera ya anuncia un biahe pa New York incluyendo hotel y un weekendstay na Renaissance Aruba Resort & Casino.
Presenta bo recibo di compra na e promo booth den Renaissance Mall y cambia esaki pa un coupon. Dia 3 di januari proximo lo saca e ganadornan cu lo tin chens di gana diferente premio atractivo. Renaissance Aruba Resort & Casino y Wind Creek Hospitality ta desea henter pueblo di Aruba un feliz aña 2018!


text:
E realidad cu nos ta bibando na Aruba na aña 2017 ta cu tin hopi pobresa scondi, y e gran parti di e personanan aki tin miedo of berguensa pa sali y bisa cu nan mester ayudo. Nos mesun hendenan tin un impresion robes di locual ta trata pobresa, segun Parlamentario Chris Romero.
Ora nos uza e palabra pobresa, nos ta pensa hopi lihe riba locual nos ta wak na television.
Pero pobresa na Aruba ta ora un mucha ta bay scol tur dia cu hamber, pero tambe sin nada di come. Pobresa na Aruba ta ora bo tin cuater diferente famia bibando bou di e mesun dak pasobra nan no tin manera pa busca nan mesun luga. Pobresa na Aruba ta ora bo mira casnan cu ta pasa lunas sin awa of coriente, y hopi biaha sin niun di dos.
Hopi biaha nos tin e tendencia di pensa cu pobresa na Aruba ta algo cu ta afecta solamente e comunidad stranhero riba nos isla, pero no bou nos mesun hendenan. E pensamento aki ta uno robes y e cifranan oficial ta confirma e existencia di pobresa bou di nos Arubianonan, e Parlamentario ta mustra.
No por ta posibel cu den aña 2017 ainda tin cosnan asina ta sosode aki na Aruba. Na Parlamento mocionnan a keda entrega pa yuda NGO´s pa por cumpli cu e demanda grandi di cuminda cu mester pa yuda studiantenan cu ta den necesidad alimenticio, pero lastimamente te cu awe nada a keda haci.
Pa loke ta trata e problematica di famianan sin awa na nan cas, nos di fraccion di MEP a entrega un mocion caminda ta propone pa instala un reducer den e liña di awa p’asina controla y reduci e fluho y di e manera aki un famia cu debe nunca por keda sin awa. Teniendo na cuenta si cu cada ken lo keda cu e obligacion di cumpli cu nan debernan.
Den e materia aki Gobierno a priminti hopi, pero no ta haciendo nada pa bin cu solucion of ayudo pa cu e situacion di famianan den necesidad, Parlamentario Romero ta remarca.
Tin dos grupo di atencion pa loke ta pobresa na Aruba: hobennan y pensionadonan.
Bou di hobennan ta trece hopi mas problema acerca ya cu nan lo busca un manera of otro, sea bon of malo, pa yega na nan necesidadnan y aki hopi biaha ta unda criminalidad ta bira un caminda fasil pa nan cana. Desempleo entre nos hobennan ta conduci na criminalidad y hopi otro problemanan social cu ta nos mes mester bay atende cu nan despues.
Pensionadonan ta keda un grupo vulnerabel tambe. Nan a traha full nan bida pa por gosa di nan pensioen, y awor tin cu pasa den duro sin cu nan curpa ta duna pa nan por yuda nan mes.
E reto no ta bay ta facil, pero nos mester por logra cu un dia nos lo por elimina pobresa for di Aruba por completo, Parlamentario Chris Romero a declara na final.


text:
Presidente di Sindicato di Polis, Juan Gomez a duna di conoce cu SPA lo manda un carta pa Mando Policial, cu e peticion pa institui un investigacion pa sa con por ta posibel cu casi tur miembro di prensa, tin un radio policial y asina ta scucha tur loke ta tumando lugar.
Juan Gomez a bisa esaki, despues di e incidente cu a conduci cu te awor tin 4 Polis deteni, sospecha di maltrato pisa di un persona na Paradijs ora cu nan a bay duna asistencia.
Pa ora e prome patruye policial a yega, ya tabatin un miembro di prensa, pa ser exacto di 24Ora.com presente. E kier sa con esaki ta posibel?
No ta prome biaha cu prensa ta prome cu Polis mes y na opinion di SPA, esaki no ta bon, pasobra hopi biaha e fotografonan ta strobe investigacion di Polis.
Un tempo prensa por a sigui Polis via di scannernan policial, cu por a wordo cumpra. Ta masha hende tabatin un scanner asina, pa nan por sigui tur loke Polis ta haci.
Esey a pone cu Polis mester a bay cu modernism y busca forma di comunicacion mas modern. Y a haya esaki, te cu a wordo bisa, cu no tin un forma pa descifra e canalnan di Polis.
Pero despues di algun tempo, ata prensa tin atrobe e posibilidad pa scucha Polis. A ser bisa tambe, cu tur radio di Polis tin un GPS aden, y como tal, si perde un radio mes, nan lo sa unda esaki por ta.
Di acuerdo cu Presidente di SPA, Juan Gomez, e tin tur respet pa trabao di Polis, pero no por t’asina cu nan ta birando un estorbo pa trabao di Polis. Pesey a dicidi di pidi Mando Policial institui un investigacion pa sa con tin periodista cu tin radio di Polis of pa sa con nan ta sigui tur loke ta pasa riba Centrale Post.
Manera Juan Gomez mes a bisa, cu por ta t’e propio Polisnan lo ta colabora cu nan amigonan periodista pa haya un radio asina den nan poder. Loke sigur no ta bon.
Pesey Presidente di SPA kier claridad di esaki.


text:
KRALENDIJK – Ta importante pa colaboradornan di bombero ta den condicion y apto médico pa haci nan trabou. P’e motibo akí bomberonan, hòmber y muher, periódicamente ta pasa un tèst nobo dirigí riba nan funcion.
Pa realisá esaki siman pasá a prepará 9 colaborador di Cuerpo di Brandweer CN pa ta lider di tèst di e asina yamá ‘Periodiek Preventief Medisch Onderzoek’ (PPMO).
E tèst akí ta tuma lugar anualmente na BKCN. Tur 9 colaborador, 1 di Saba, 3 di Statia y 5 di Bonaire a slaag y awor nan ta lidernan di tèst di PPMO diplomá.
Coordinador/docente nacional Ellen Buskens di Hulanda a prepará nan y tambe a examiná nan. Awor e otro coleganan por pasa PPMO serca e lidernan di tèst nobo.
Trabou di un lider di tèst
E trabou di un lider di tèst ta consistí di evaluá obhetivamente si e participantenan ta cumpli cu e exigencianan físico di e tèstnan nobo di brandweer. E èxamen ta consistí di dos parti, esta cuestionarionan y un saminacion médico di parti di un dòkter di keùr y un parti físico.
Un lider di tèst ta tuma e tèst físico. Evaluacion di e chekeo completo ta ser hací dor di un dòkter di keùr.
Tèst anual
Personal di BKCN mester pasa tur aña e parti físico di e tèst nobo akí di brandweer. Aki mester cubri un trayecto cu ekipo di trabou completo y aire comprimí, caminda ta haci tur sorto di actonan físico cu brandweer por topa cuné tambe durante di un despliegue real.
Despues ta subi cu ekipo di trabou completo y un vèst di chumbu èxtra (ekipahe completo 45 kg) den dos minuut un trapi di 100 tret.
E tèst físico akí ta puramente pa proba cu e colaboradornan ta suficiente den condicion pa por haci nan trabou bon.
Pa cada bombero, hòmber y muher, e mesun exigencianan ta na vigor, pasobra tur hende mester por haci mes trabou durante di un despliegue real. Esaki ta importante pa seguridad di coleganan, pero tambe p’e ciudadanonan di Bonaire, Saba y Statia.
Condicion riba nivel
Colaboradornan mes ta responsabel pa mantené nan condicion riba nivel. Esaki ta posibel den e ‘gym’ di Kazèrne di Brandweer.
Na Islariba nan por haci uso di e gymnan na Saba y Statia. Pa por haña y mantené e bomberonan den condicion ta haci uzo aya di instructornan di deporte y periódicamente di un ‘lifestyle coach’.
Docente Ellen Buskens tabata hopi encantá cu e cursistanan. El a experenciá esaki como particularmente agradabel y único.
“Nunca ainda mi tabatin un grupo asina motivá y bon prepará”, segun Buskens. El a keda grato sorprendé cu tur cos a cana asina bon.
BKCN ta keda invertí den su personal, pasobra BKCN ta keda carga seguridat na laira.


text:
O’STAD-W’STAD – Diahuebs tabatin un caso di violacion di regla di trafico den Corte na Corsou, cu a cue un buèlta interesante ora cu primeramente Huez no a dicta boet contra un automobilista cu no tabatin su documentonan cune, pero alabes a haci uso di e oportunidad pa haci un apelacion urgente riba Parlamento pa no aprobá glasnan di auto mas scur cu legalmente ta permiti aworaki.
E caso aki a hala nos atencion, pasobra meramente ayera nos a haci mencion cu husticia no por midi cu dos midi. No por t’asina cu awor Ministerio Publico ta sali cu tur su furia pa persigui esnan cu ta usa celular ora di stuur, dunando boet di 500 florin, pa cual varios chofer a haya boet.
Pero tambe nos tin ley pa cu glas scur, tinted glass, pero aki Ministerio Publico (lesa: Polis) no ta actua contra e chofernan aki.
Pasobra fuera di tin politico cu tin nan glas di auto scur, tin tambe varios Polis, cu sigur tambe ta viola e ley aki, pero ni un musca ta bula.
Prueba cu husticia tin un dobel standard na Aruba y esey tambe lo t’e caso na Corsou, cu awor un Huez den Corte a dicidi di haci un apelacion na Parlamento, pa stop importacion di auto cu glas scur, esta no mas scur cu legalmente ta permiti aworaki.
Manera menciona, na Aruba tambe tin e ley aki, pero Husticia no ta haci net nada, cu excepcion Keurings Lokal, ora di keur auto, cu si constata cu e windshield y glas di chofer y pasahero dilanti ta scur, e ora ey ta ordena nan pa kit’e prome cu keur e auto.
Pero si e ta un auto nobo, y tinted despues di cumpr’e, dicho auto lo keur despues di 3 aña. Kier men pa 3 aña ta core cu glas scur.
Husticia tuma ehempel di Huez na Corsou, cu ta mesun Huez pa cu nos Corte Comun di Husticia pa Aruba, Corsou, St. Maarten y Islanan BES.


text:
Mayornan ta sigi trendnan di moda, no semper pa mala fe, pero paso nan no tin suficiente informacion. Pesey mester bin cu mas educacion pa majornan na Aruba y menos sensacionalismo. Esaki ta tarea tambe di cada organisacion cu ta traha cu mucha.
Abo ta di acuerdo cu no ta bon pa muchanan imita actitud sensual di hende grandi? Y pakico no? Lesa pa bo sa…
“E crimen mas grandi cu humanidad a comete contra muchanan ta di alega nan cada dia mas di naturalesa y arte” — Conferencia Mundial di trabao social 1988
Mi a lesa un discushon riba Facebook tocante potretnan demasiado sensual di un mucha muhe chiquito cu ta participa na un eleccion di reina. Mi mes no a mira e potretnan, pero mi por imagina mi mes kico nan kier men. Desde eleccionnan di reina y Barbie y shownan di imitacion di cantantenan sexy, hopi di nos muchanan chiquito ta comberti nan mes den muhenan chiquito durante eleccionnan, show di baile y canto y te hasta hungando cu nan Barbie.
Continue reading “Perdida di inocencia: mucha chiquito hungando muhe chiquito”
Nos por sinja algo positivo di cosnan cu parse malo? Laga nos cada un pensa un rato mas y pensa con nos por re-conecta cu e cosnan cu tin balor real den bida… re-conecta cu otro, pensando bon di otro y pa otro, no kap mata si no tin mester, conta bo yiunan y nietonan di e bondad di Dios, bisa otro ‘bon dia’…
No lubida cu Tera ta encanta sinti bo pia na Suela y e Biento gusta hunga cu bo cabey. ~ Kahlil Gibran ~
Kico naturalesa ta parse di kier sinja na asina hopi lugar di mundo? Y podise, nos na Aruba tambe tin algo di sinja di un misa, scolnan y matanan di naturalesa cu a ricibi danjo di e hoos recientemente? Bida di hende a keda gespaar, mescos cu e muchanan durante ora di scol. Stranjo no, si bo pens’e bon. Misa, scol, mata cu danjo. Nan ta pidiendo nos un poco mas atencion? Nos Aruba ta paga suficiente tino na nos coneccion cu naturalesa? Na nos bida emocional y spiritual? Si bo lesa e quote bunita di Kahlil Gibran, kico e ta pone bo sinti?
Continue reading “Mensaje di naturalesa”
Con hopi bo pensamentonan ta determina bo felicidad? Un hoben ta duna su tipnan pa felicidad…
“Mi ta scucha y mi ta lubida. Mi ta mira y mi ta corda. Mi ta hasi y mi ta compronde” ~ Confucius
Te hasta algo asina personal manera felicidad ta haja atencion di ciencia awendia. Tanto na Hulanda como Merca ta hasi hopi investigacion pa haja sa reglanan simpel pa asina en principio tur hende por tin un bida felis.
Naturalmente mester cumpli cu cierto condicionnan basico manera suficiente cuminda y bebida, un cas pa biba aden. Tambe ta bon pa no tin malesa y sigi e reglanan cu ta sigi y bo por tin un bida mas felis.
Dus paga tino y traha bo propio felicidad!
Conta bo bendicionnan. Sea conciente di e cosnan bon den bo bida y repasa nan cada anochi. Un biaha pa siman bo por scirbi sikiera un di nan den bo ‘buki di bida di oro’.
Hasi un acto di bondad cada dia. Duna e bisinja bieuw un man pa hasi su cura limpi, bishita un hende cu no tin famia na Aruba.
Continue reading “Bo por traha bo propio felicidad. E receta di un mucha jong.”
Nos cultura di tapa cos, buracheria y miedo.Mi tabata corda con di chikito mi tabata mira hende grandi bebe burachi y pleita y bringa cu otro den nan buracheria. Esaki a pone mi haja rabia riba alcohol.Y mi ta realisa cu nos ta pa gran parti loke nos ambiente directo a laga nos sinti como mucha chiquito.
E sombra di mi bida ta e cosnan cu mi a hinca den mi rugtas di bida. No solamente te cu mi 10 anja, pero te ainda cu mi ta un muhe adulto. E cosnan cu otronan tabata desaproba di mi, pero tambe e cosnan cu a hasi ami dolor como mucha y cu mi a manda pa un caminda scondi den mi celebro cu ni ami mes por a jega pa hopi anja.
Mi tabata papia cu un amigo tocante dolornan di bida y den combersacion poco poco cosnan a cuminsa sali di mi subconciencia. Mi tabata corda con di chikito mi tabata mira hende grandi bebe burachi y pleita y bringa cu otro den nan buracheria. Esaki a pone mi haja rabia riba alcohol.
Continue reading “Nos cultura di tapa cos, buracheria y miedo.”
Bida ta un caminda y no un destinacion. Stap pa stap e caminda ta manifesta su mes. Y cada stap ta ok…
Den universo tur cos tin su lugar y tur momento su nificacion…
Tin ora bida ta manifesta su mes diferente cu nos a pensa y nos tin cu sigi cana.
Esaki ta parti di nos crecemento como ser humano.
Bida ta un caminda cu hopi crusada, cada un cu su significacion.
No tin eror, solamente conciencia.
Conciencia semper ta expande, ora nos desea pa un otro, loke nos ta desea pa nos mes.
Cada hende cu nos topa ta maravija di existencia.
Nos cada un ta riba e caminda perfecto pa cumpli cu nos compromiso cu bida.
Uni den nos amor pa bida.
Cumpliendo cu nos rol, perfectamente!
Ingrid , 2011
Nos sombra ta pone nos kere cu nos no merece pa ta e ‘superstar’ den nos mes bida.
Ta e sombra aki, e parti scur di nos, e partinan cu nos a oprimi di nos mes cu ta separa nos di ken nos berdaderamente ta.
Tip di Van Dorp: ‘Un bon buki – Het Schaduw Effect’.
Tur cos a cuminsa cu e meneer di scol cu a bisa cu nos ta bobo, e mucha di scol cu a tenta nos of e prome amor cu a bandona nos. Nos tur tin momentonan doloroso y bergonsoso cu nos a sconde y despues di tempo e emocionnan aki a hasi nos bira mas duro y nan a forma nos sombra.
Ta trata aki di anshanan cu nos no a expresa, e berguensa hororoso, e remordimentonan cu ta come nos dor di no enfrenta nos problemanan.
Cerca majoria hende tur e problemanan aki por bin di un solo momento cu tabata crucial den nos bida. Pero tambe por ta cu nos a laga cosnan cu nos no kier enfrenta acumula durante hopi anja.
E introduccion di e buki ta bisa: Tur hende tin su parti di sombra. Si nos sigi nenga nan y sconde nan, nan por bira un poder cu posiblemente por destrui nos bida. Sombra tin su efecto riba e comunidad tambe, segun Deepak Chopra, un di e escritornan. Debby Ford ta papia di su propio experencia – e tabata adicto – y ta splica con nos por sera pas cu nos mes, cu otro y cu e mundo. Marianne Williamson ta mustra riba e forsa di resamento, hasi sacrificio, pordon y amor. Pasobra solamente lus por core cu sombra.
Continue reading “Con pa usa e forsa di nos sombra pa trese cambio den nos bida”


text:
B & P Interface Training a organisa un curso cual topico tabata “Emotional Intelligence on the work floor”, tambe popularmente yama EQ.
Esunnan cu a participa tabatin oportunidad di ricibi e beneficionan di e tremendo tayer aki cu tabata e. o. compronde kico kiermen inteligencia emocional, reconoce nan salud emocional y fisico, con nan ta relaciona cu otro, siña tecnica pa compronde, uza y aprecia e rol di inteligencia emocional den bo trabao.
Banda di esaki, por a crea un compromiso personal como tambe con pa aplica esaki den bo bida personal y profesional. E curso a wordo presenta pa sra. drs. Ina Croes kende ta facilitadora na B & P Interface Aruba Training.
Participantenan a demostra hopi interes y tabata hopi contento di por a participa den un actividad manera esaki pa medio di cual awo nan lo por haci nan bida mas exitoso.
Esnan cu a termina e curso ta: Taneesha Scott, Juan Guzman, Maritsa P. Bremo, Giovanni Laclé, Anushka Ponson Michelle Laclé, Lisenka Ziline Janella Kransen y Avilia Ridderstaat.
Un palabra di felicitacion ta bai na tur e cursista nan cu a finalisa e curso cu exito.


text:
Debi na falta di material disponibel riba e isla
Den e conferencia di prensa teni recientemente door di DOW unda cu a elabora riba diferente aspecto di Green Corridor, tabata presente Alex Amalvi, kende ta gerente di e proyecto di Green Corridor pa e compania Caribbean Infrastructure Company (CIC), como tambe parti di e ekipo di ODINSA.
Den su discurso el a enfatisa cu nan no por tuma responsabilidad indefini den e proyecto di Green Corridor y cu lo haci e mantencion y reparacion den cuadro di loke e maneho cu ta wordo hiba door di DOW y su plannan. Loke nan ta responsabel p’e ta bon defini den e contracto cu a wordo hinca den otro door di expertonan di diferente sector cu tin di haber cu e proyecto.
Como cu ainda ta den etapa di construccion, nan ta casi cla, pais Aruba ainda no mester a cuminsa paga. Na momento cu e proyecto ta finalisa, e compania CIC ta keda encarga pa e aspecto di mantenimento. Nan mester percura pa e caminda ta keda funcionabel y accesibel pa e pueblo di Aruba.
Prome cu e proyecto wordo entrega, e mester wordo evalua y mester tin su certificado di disponibilidad, basa riba tur e hechonan cu e ta cumpli cu tur loke ta para den e contracto firma. Nan ta den e fase aki hunto cu DIP, DOW y CIC. Na e parti unda cu no por a construi exactamente manera a wordo bisa, mester yega na un acuerdo pa recompensa e situacion. Hecho ta cu nan ta spera cu e certificado di disponibilidad ta cla pa e prome trimester di 2018. Inicialmente a spera di por a keda cla na augustus 2017, pero tabatin negociacion largo na cierto punto di e proyecto pa cumpli cu e vision cu e proyecto ta beneficia e comunidad, pero tambe cu e ta factibel pa un compania priva participa den esaki. El a tuma un poco tempo y tampoco tabata facil pa dispone di material, proveedor y makinario na Aruba cual a haci cu a tuma mas tempo cu normal, y a trece cune un retrazo di 4 luna. Pero hecho ta cu e caminda principal ta cla y den uzo.


text:
Diabierne mainta, un grupo di Venezolano y un Colombiano mester a aparece den Corte di Prome Instancia, pro-forma, pa tende e fecha cu Huez a stipula pa trata e caso den su totalidad.
Nan tur ta sospechoso di a comete asalto na januari di e aña aki riba e joyeria di La Estrella cu ta keda den Certified Mega-Mall.
Diabierne por a tende cu e sospechosonan aki no a comete asalto ey so, pero cu tin mas asalto cometi, unda tin mas sospechoso envolvi, pa cual Huez a dicidi cu lo trata e caso aki dia 8 di september aki, pero tur 10 sospechoso lo tin cu aparece den Corte e dia ey.
Esnan cu a presenta diabierne den Corte, tabata e Venezolanonan, E.J.G., H.J.B., O.T.C., E.J.C.A., y e Colombiano R.R.V., mientras e autor intelectual di e asaltonan e Venezolano, E.J.G. a prefera di keda KIA y no a presenta den Corte.
Tin basta malcontento bao di e grupo aki, unda hasta nan lo a menasa e sospechoso E.J.C.A. cu morto, pasobra e te redador, esun cu a basha abao riba nan, pa cual nan tur ta sera awe. E situacion t’asina serio cu e persona aki, hasta kier a comete siucidio 3 biaha aki, pa cual si abogado a pidi Huez pa studia e posibilidad p’e bay sera na Corsou of na un otro prison den Reino.
Tanten cu no haya otro prison, e tin cu keda sera na KIA, mientras cu Huez a bisa cu e mes lo busca un lugar p’e na Corsou.
E Colombiano, R.R.V., kende a ser acusa di tin arma di candela den su poder, a ser laga den libertad, ya cu no por prueba cu e armanan haya den su cas ta di dje. Si nan tabata den dicho cas, pero e no ta di dje y como no por prueba esaki, Huez a laga R.R.V. den libertad.


text:
Polítika di siguridat Website
E Página Web aki, ta disponibel p’é usuarionan tomando na kuenta pa kualke uzo di esaki e POLÍTIKA di siguridat deskrito na kontinuashon. Kualke uzo dje Página Web aki òf di kualke tipo di informashon kontené den esaki ta impliká pa djis e echo aki, e atheshon i aseptashon ekspresa pa parti dje usuario di e presente POLÍTIKA di SEGURIDAT.
Señor Usuario, por fabor lesa detenidamente e sekshon aki i konsulta serka un profeshonal den kaso di haña di difísil komprenshon e kontenido di e POLÍTIKA di SEGURIDAT; si bo no ta di akuerdo ku estipulashonna aki kontené, nos ta solisitá bo ku lag’é di manera inmediata e Página Web aki. INSER S.A.S. òf kualke di su sosiedatnan òf entidatnan vinkulá ta reservá a diskreshon e derechi di modifiká e presente POLÍTIKA di siguridat di manera unilateral den kualke momento, mediante aktualizashon òf modificashon dje kontenido di e sekshon aki; pésaki Usuario mester revisá periódikamente POLÍTIKA di siguridat aki kontené, pasobra esaki den kaso di aseptashon ta vinkulante i nan ta regulá kualke uzo dje Página Web aki.
E Página Web aki i kualke tipo di informashon kontené òf proporsioná, ku ta inkluí ma no ta limitá na tur e informashon, teksto, produkto, servisio, gráfiko, imágen, hipervínkulo, imágen den movenshon, zonido, ilustrashon, software, idea i kualke otro tipo di material, ta inkluí e kontribushonnan di Usuarionan (e “Materialnan”), por kontené informashon tokante temanan i/òf asuntunan médiko òf di salut; i su propósito òf esun di su utilisashon ta djis edukativo i/òf informativo, i no ta ni pretende ta, fuente di asesoría médiko profeshonal den ningun asuntu. E Página Web aki no tin komo opheto ser utilisá pa proporsioná dor di dje i/òf mediante esaki mes, tratamentu médiko, atenshon médiko, revisión médiko òf pa tuma desishonnan médiko òf relashoná ku salut; djis ta destiná pa Usuarionan aktual i potensial di produktonan i/òf servisionan prestá pa INSER S.A.S. òf kualke di su sosiedatnan òf entidatnan vinkulá. E Página Web aki no ta un sustituto òf remplaso dje asesoramiento médiko realisá personalmente pa un profeshonal di siensianan médiko. Den kaso ku Usuario tin mester di asesoramiento médiko òf tokante asuntonan relashoná ku salut, nos ta solositá bo bai serka dòkter òf kualke otro profeshonal den siensianan di salut.
E uzo dje Página Web aki, di KUALKE TIPO di INFORMASHON KU TA KONTENE òf ku LO SER PROPORSIONÁ DOR DI ESAKI i e BALUASHON ku TA HASI di NAN TA bou PROPIO RIESGO i RESPONSABILIDAT dje USUARIO.
Mientras ku Usuario ta konservá su kalidat di tal òf ta kontinuá aksedé na e Página Web aki, lo por ingresá informashon ku kontené INSER S.A.S. òf kualke di su sosiedatnan òf entidatnan vinkulá ta komprometé pa protegé di konformidat ku elementonan tékniko i teknológiko ku a wòrdu uzá ku e finalidat ei; komprendiendo ku e kompromiso referí, djis ta limitá na informashon ku no:
a. A ser divulgá i ta públikamente konosí, sin ku a eksistí inkumplimentu di parti di INSER S.A.S. òf kualke di su sosiedatnan òf entidatnan vinkulá.
b. Previamente na su divulgashon a ser konosí pa e Prestador i sin ku a eksistí obligashon di mantené manera Informashon Konfidensial, lo ke den su kaso mester ta evidensiá pa INSER S.A.S. òf kualke di su sosiedatnan òf entidatnan vinkulá.
c. Ta hañ’é obligá na divulg’é di akuerdo ku lei òf reglamentonan.
Den supuesto ku kualke outoridat, sea atministrativo òf hudisial, ta solisitá INSER S.A.S. òf kualke di su sosiedatnan òf entidatnan vinkulá informashon riba usuario den e marko di un kompromiso señalá, esaki mester duna aviso di inmediato na Usuario ku fin di tuma e medidanan ku ta konsiderá pertinente. Di mesun manera, ta obligá proporsioná únikamente informashon ku a ser rekerí ekspresamente.
Usuario libera na INSER S.A.S. òf kualke di su sosiedatnan òf entidatnan vinkulá, agente, editornan, lisensiatario, trahadó, asosiá, dependiente i/òf funshonario, di tur responsabilidat den kaso ku e kontenido di Informashon ku sea ingresá den e Página Web aki ta divulgá debido na mal uzo dje kuenta di parti di Usuario òf dje number di usuario òf password korespondiente, òf pa kulpa òf negligensia di Usuario. Den tur kaso, Usuario asepta i rekonose ku e montante ku ta resultá debí na responsabilidat derivá dje inkumplimiento di parti di INSER S.A.S. òf kualke di su sosiedatnan òf entidatnan vinkulá, agente, editornan, lisensiatario, trahadó, asosiá, dependiente i/òf funshonario, di su obligashon derivá di e TÉRMINO I KONDISHONNAN kontené den e Página aki i di e POLÍTIKA di siguridat aki, no ta eksedé di e kantidat ekivalente na un biaha e Salario Mínimo Diario vigente den momento den kua ta determiná e responsabilidat ei di parti di hues òf outoridat kompetente.
Informashon Personal
E siguridat i privasidat di informashon di Usuarionan ta nos preokupashon mas grandi, i p’esei nos kier ku nan ta kombertí den pilar di nos operashonnan. INSER S.A.S. òf kualke di su sosiedatnan òf entidatnan vinkulá mediante e Página Web aki ta transmití informashon kontené òf proporsioná tokante temanan i/òf asuntonan médiko òf di salut, ku un propósito djis edukativo i/òf informativo rond mundu, i ta presisamente p’é rasón aki ku nos no ta kier realisá e transmishon, sin kumpli striktamente ku e regulashon ku riba e materia ta eksistí.
Tur informashon ku INSER S.A.S. òf kualke di su sosiedatnan òf entidatnan vinkulá a komprometé pa protegé, no lo por ser uzá pa kualke otro propósito diferente di esun definí den TÉRMINO I KONDISHONNAN di e Página Web aki, òf den esun ku spesífikamente a ser aseptá pa Usuario dor di kualke medio; informashon ei no por ser bendé na terseronan pa ningun propósito, ni tampoko lo por ser kompartí sin konsentimento di parti dje Usuario pa esei.
INSER S.A.S. òf kualke di su sosiedatnan òf entidatnan vinkulá no ta kompartí e informashon protegí ku hende diferente na su agentenan, editor, lisensiatario, trahadó, asosiá, dependiente, proveedor di servisio òf produkto i/òf funshonarionan, i solamente ta hasi’e di e manera aki ku propósito di proveé servisio i informashon kontené òf proporsioná dor di e Página Web aki na Usuarionan òf p’é kumplimento di rekerimentonan di kualke tipo legal. INSER S.A.S. òf kualke di su sosiedatnan òf entidatnan vinkulá i e personanan ku kende ta kompartí e informashon referí, nan ta komprometé pa mantené su responsabilidat p’é protekshon di esaki.
Prinsipionan p’é protekshon dje informashon
INSER S.A.S. òf kualke di su sosiedatnan òf entidatnan vinkulá tin komo prinsipionan p’é protekshon dje informashon señalá den POLÍTIKA di siguridat aki, e siguiente, su alkanse ta limitá di konformidat ku elementonan tékniko i teknológiko ku lo ta uzá ku e finalidat ei i riba e informashon ku no:
a. A ser divulgá i públikamente konosí, sin inkumplimentu di parti dje INSER S.A.S. òf kualke di su sosiedatnan òf entidatnan vinkulá.
b. Previamente na su divulgashon a ser konosí pa i Prestador i sin obligashon di mantené manera Informashon Konfidensial, lo kua den su kaso mester ta evidensiá pa INSER S.A.S. òf kualke di su sosiedatnan òf entidatnan vinkulá.
c. Ta hañ’é obligá divulg’é di akuerdo ku lei òf reglamentonan.
PUBLISIDAT: tur informashon protegé di konformidat ku e POLÍTIKA di siguridat aki, kontené òf proporsioná den e Página Web aki di parti dje Usuario, ta rekolektá i uzá di parti di INSER S.A.S. òf kualke di su sosiedatnan òf entidatnan vinkulá únika i eksklusivamente pa finalidatnan deskrito den TERMINO i KONDISHONNAN di e Página Web aki, ta konosí prinsipalmente pa trahadó, asosiá, dependiente, proveedó di servisionan òf produktonan i/òf funshonarionan di INSER S.A.S. òf kualke di su sosiedatnan òf entidatnan vinkulá.
ELEKSKON: Únikamente Usuario ta responsabel i liber di elegí kua tipo di informashon ta proporsioná di su parti mediante e Página Web aki, por reservá e derechi pa no proporsioná algun informashon sea ku esaki ta protegé òf no di akuerdo ku e POLÍTIKA di siguridat aki.
INTEGRIDAT: INSER S.A.S. òf kualke di su sosiedatnan òf entidatnan vinkulá, por realisá tur e actividatnan ei ku ta òf ta resultá rasonabel pa asegurá e integridat di i informashon kontené òf proporsioná den e Página Web aki, asegurándo di e manera aki, ku informashon ta klaro, presiso, aktualisá, kompleto i konfiabel, tur esei ku e finalidat di proveé informashon ku ta di utilidat i interés pa Usuario.
Aplikashon dje prinsipionan
E adhesion di INSER S.A.S. òf kualke di su sosiedatnan òf entidatnan vinkulá na e prinsipionan señalá anteriormente por ta limitá den medida ku sea nesesario pa respondé pa algun obligashon di karákter legal i/òf den medida ku ekspresamente ta permití pa normatividat kolombiano.
Usuario outorisa ekspresa i irevokabelmente na INSER S.A.S. òf kualke di su sosiedatnan òf entidatnan vinkulá i/òf na kende ta representá su derechinan i/òf na entidat ku e akreedor a delegá pa representé, pa ku reporte, aktualise, solisite, komparta i/òf divulgue tur informashon komersial, kreditisio, finansiero i di servisionan di la kual por ta titular, ku kualke Sentral di Informashon dje Sektor Finansiero den Colombia, i/òf ku kualke otro entidat ku ta manehá òf atministrá e database ku e mes un fin, tokante i/òf relashoná ku su komportamentu kreditisio. Esaki ta impliká ku asepta i ta konsentí ku informashon relativo i/òf relashoná ku kumplimentu i/òf inkumplimentu di su obligashonnan ta reflehá den e database menshoná, na unda ta depositá di manera kompleto, tur e datunan referente na su aktual, pasá i futuro komportamentu kreditisio inkluí ma no limitá na su kustumbernan di pago i informashon personal. P’esaki outorisa ekspresa i irevokabelmente na INSER S.A.S. òf kualke di su sosiedatnan òf entidatnan vinkulá pa utilisá informashon relasioná anteriormente pa tratamentunan manera kualke operashon òf konhunto di operashonnan riba mesun, i ku ta inkluí òf no e rekolekshon, wardamentu, uzo, sirkulashon òf supreshon, ku e finalidat prinsipal di localisashon, rekerimento p’é pago i/òf realisashon di akuerdonan di pago, òf finalidatnan semehante, konekso i/òf komplementario, relasioná òf no ku e obligashonnan ku Usuario ta atkerí òf por atkerí ku INSER S.A.S. òf kualke di su sosiedatnan òf entidatnan vinkulá.
Manifestando ku e aseptashon di POLÍTIKA di siguridat aki a ser informá pa INSER S.A.S. òf kualke di su sosiedatnan òf entidatnan vinkulá i ta komprendé e karákter fakultativo dje respuesta na e preguntanan ku a ser hasi’e, ora esaki ta aludí riba e datunan sensibel, stablesí pa lei, òf tokante e datunan di mucha-muhé, mucha-homber i adolesentenan; asina mes Usuario ta manifestá ku a ser informá i ta komprendé e derechinan ku lei ta otorg’é komo titular di e informashon referí. Usuario ta konosé i outorisá ku e identifikashon físiko òf elektróniko i e telefòn di esei ku lo bai ta responsabel dje tratamentu señalá anteriormente konforme na lei, sea suministrá pa INSER S.A.S. òf kualke di su sosiedatnan òf entidatnan vinkulá via e-mail òf koreo físiko na e direkshonnan registrá den su database, ku anterioridat na e realizashon mes dje tratamentu; por tantu, e ta obligá na mantené aktualisá konstantemente (un biaha kada seis luna) tur e datunan personal rekerí p’é institushonnan ei.
Usuario ta konosé ku Internet i su uzo i e uzo di otro teknología òf hèrrèment p’é komunikashon i/òf interakshon entre hendenan, no ta un medio absolutamente sigur p’é interkambio i/òf konservashon di informashon i, ainda mas, ku nan no ta bou kontrol di ningun grado di INSER S.A.S. òf kualke di su sosiedatnan òf entidatnan vinkulá. Usuario ta sa ku uzo di Internet ta bou su propio i úniko riesgo i ta opheto di lei i regulashonnan aplikabel.
INSER S.A.S. òf kualke di su sosiedatnan òf entidatnan vinkulá ta reservá na diskreshon e derechi di modifiká e presente POLÍTIKA di siguridat di manera unilateral den kualke momento, mediante aktualizashon òf modifikashon dje kontenido di e sekshon aki; por lo anterior e Usuario mester revisá periódikamente e POLÍTIKA di siguridat aki kontené, pasobra esaki den kaso di aseptashon ta vinkulante i ta regulá kualke uzo dje Página Web aki.


text:
ORANJESTAD – Aruba Hilton y Aruba Renaissance hotel ta entre e 5 miho hotelnan di Aruba segun e portal renombra Caribbean Journal. E portal ta enfoca riba turismo den Caribe y ta haci sondeo y encuesta y ta publica resultadonan hopi biaha di e miho beachnan, hotel, restaurant etc. Y hopi biaha Aruba su productonan turistico ta resalta. Aruba tin hopi hotel, pero 5 so a ‘make the cut’ e biaha aki segun Caribbean Journal. E otro tres hotelnan di Aruba ta Bucuti/Tara Beach, Marriott y Ritz Carlton.
CRITERIA
Segun e revista, Aruba su hotelnan ta bin den tur tamaño, pa tur hende (adulto-so of famia), grandi y chikito. Nos ta cita e portal: “Pero ta e mihornan ta ehemplifica e hospitalidad Arubiano”. Nan ta busca e miho servicio te na e calidad di deporte aquatico. Ta haci mencion cu e isla ta yen di resort di calidad halto, pero algun ta miho cu otro. “Y nos a reduci esaki na nos 5 resortnan favorito, pa abo por cuminsa planea bo proximo vacacion pa Aruba”, e portal ta finaliza bisando. E ta resumi brevemente cada un di e 5 hotelnan cu a keda scogi. Fotonan ta cortesia di Caribbean Journal. Lesa e articulo completo AKI.
ORANJESTAD – Dia 20 di januari KvK lo organisa un biaha mas e evento Business Plan – Step Forward! Orario di e evento ta di 9or di mainta te cu 2or di atardi na KvK. E meta di Business Plaza - Step Forward! ta pa brinda informacion y guia na e empresario cu ta desea di expande su liña di producto of servicionan y cu talbes kier restructura su negoshi of tin intencion pa expande cu mercado internacional. Topiconan interesante cu lo wordo presenta e dia aki ta entre otro expansion di un empresa, con pa maneha bo administracion, seguro pa bo empresa y proyecto di un incubador comercial. Lo bay ta presente conseheronan di KvK y tambe diferente representante di departamento economico pa duna consulta y brinda informacion encuanto lanta un negoshi. Un danki ta bay na e patrocinado principal di e evento cu ta Compliance & Forensic Services Caribbean.
ORANJESTAD – Nos ta cuminsando un aña nobo y Camara di Comercio y Industria di Aruba (KvK) ta continua cu su empeño y contribui na engrandece comercio y e sector economico di Aruba. 2018 lo bin cu hopi reto y oportunidadnan nobo y KvK ta prepara pa saca lo maximo pa bienestar di comercio. KvK tampoco a para keto y ta den pleno implementacion di un sistema di registro nobo cu lo bay facilita e trabou y di e forma aki por bay brinda miho servicio na su clientenan. Esaki ta forma parti di e metanan di KvK pa 2018.
ORANJESTAD -Ayera, 11 di januari, Lotto Di Dia a yega su jackpot maximo di 150.000 florin y e la wordo gana entre 57 persona. Riba potret por mira cu ya caba algun ganado a pasa busca nan premio di Afl. 2.631,- awe. Lotto sigur ta felicita cada un di e ganadonan aki. Lotto Di Dia a wordo gana cu Match 4 cu numbernan: 03-14-22-29-30, na e siguiente rebendedonan:
ORANJESTAD - Tin biyete falso di 100 florin den circulacion. Banco Central di Aruba (BCA) pa medio di un comunicado a informa cu recientemente a constata esaki. E falsificacion aki tin e debido atencion di BCA. Ta importante pa e publico keda alerta y pone bon atencion riba e siguiente informacion y e diferencianan entre e biyete legitimo y esunnan falsifica:
ORANJESTAD - Den e luna di October 2017, e cantidad di placa den circulacion a expande cu Afl. 16,9 miyon te na Afl. 4.174,4 miyon, compara cu September 2017. Asina Banco Central di Aruba ta informa. Esaki a wordo causa door di un crecemento den e activo domestico netto (+Afl. 31,8 miyon) y un caida den e reserva di divisa netto (-Afl. 14,9 miyon).
ORANJESTAD - Riba 9 di januari a parti e tremendo premio di 105.000 florin na Hendrikus R. cu e la gana dialuna dia 8 di januari, 2018. E la cumpra e numbernan 1212 cu All Symbols y asina el a gana. Hendrikus a cumpra e numbernan di suerte na Yu Xia Food Center.


text:
Romar Trading tabatin e honor di por presenta un di e top chefnan di Chile, Ruth Van Waerbeek, kende ta e Chef Ehecutivo di Concha Y Toro Winery, na amantenan local di cuminda y biña. E chef celebridad a bishita Aruba durante su viahe rond di mundo pa promove e biñero su coleccion estelar di biña.
E grupo elegante di amante di cuminda y biña, kendenan a congrega na Hadicurari Restaurant, a disfruta di un oportunidad unico pa celebra nan pasion pa e cosnan mas dushi den bida, mientras cu algun di e miho biñanan di Chile a wordo sirbi riba e anochi aki.
Chef Ruth a deleita esnan presente cu su cushinamento. Algun di e recetanan el a haya for di su mama, wela y te hasta bisawela, ora cu e tabata biba na Belgica como un mucha, lantando rondona pa un tradicion rico di cushinamento na cas. E recetanan original sinembargo a wordo modifica pa refleha e pais nobo unda e ta biba y traha, esta Chile.
E chef tabata sosteni pa e brigada culinario di Aruba Wine & Dine, cu Chef Ehecutivo Ronald van Hasenbroek y restaurant chef Alwin Van Belzen, ademas di e ekipo di dining room talentoso y dedica.
Participantenan a wordo presenta cu un bebida di bon bini, Casillero del Diablo Brut 2010, combina cu un hors-d’oeuvre, esta tiradito di salmou cu pomelo y coco pica; e prome plato tabata lobster al olivo cu salada di beet causa, combina cu un Casillero del Diablo Sauvignon Blanc 2013; e di dos plato, un clasico Chileno, esta parmesan crusted scallops fresco riba un cama di berdura aromatico, cual a combina bon cu e famoso Amelia Chardonnay 2011; e di tres plato, un risotto di quinoa cu un mescla di mushroom, biña di Carmenère y un keshi di cabrito madura, a wordo sigui pa Marques de Casa Concha Merlot 2010, y e plato principal tan anticipa di Filet Mignon prepara riba grill den 3-pimienta adobo, cu berdura fresco y e miho salsa di chimichurri den existencia, cual a disfruta di e combinacion cu un Don Melchor 2007.
Pa e pasaboca, un excelente semi-freddo di lúcuma, un fruta Chileno unico, manjar y meringues, cu red berry coulis, a smaak delicioso cu e Late Harvest Concha y Toro 2009.
E anochi memorabel na Hadicurari restaurant a wordo haci miho ainda danki na e servicio atento y Chef Ruth su comentario carismatico prome y despues di e cena, promoviendo su marca y su liñanan iconico cu ta score mas halto. E co-anfitrion di e anochi, Artista di Biña Clive Faustin, ta raporta cu e chef tin un historia sumamente largo como un Chef Internacional, y el a participa den varios evento bon conoci, incluyendo algun evento sumamente exitoso cu a tuma luga den pasado riba e isla.


text:
Miss World Aruba ta yama danki na tur participante y sponsornan
E proyecto “Zumba with a Purpose” di nos Miss World Aruba 2017, Anouk Eman cu a tuma luga diadomingo mainta di 7’or pa 9’or di mainta, dia 27 di augustus tabata un exito.
For di tempran esnan cu ta practica Zumba
Tabata 10 aña pasa ora cu Urvin Paesch a drenta den servicio di Post Aruba N.V. El a inicia su funcion como besteller dia 8 di juli 2007 unda el a traha den un forma excelente.
For di 1 di october 2016, e ta den e departamento di E-Post realisando un
“Mi ta contento cu e iniciativa a bin di Futbol Aruba, cu ta un organisacion particular y esaki no a bin di Arubaanse Voetbal Bond”, asina Minister di Salud Publico, Cuido di Nos Grandinan y Deporte, dr. Carlos A. Schwengle a bisa.
E ta haya cu esaki ta un bon iniciativa
Ayera mainta na Venezuela militarnan di Gobierno Bolivariano, kendenan ta ser considera como un di e gruponan mas corupto na Venezuela a gara 4 boto, lancha rapida di Aruba.
E botonan aki casi tur dia ta sali casi tur dia for di Aruba pa cumpra gasoline di contrabanda na oriya di
Peticion si a ser haci manera cualkier hende, pero nunca a ricibi esaki
Otmar Oduber enfaticamente a declara cu ni e, ni su yiu, ni su siego a haya tereno of kiosko di Gobierno. El a bisa cu si nan a haci peticion pa haya tereno y su suegro un kiosko,
WILLEMSTAD - Corte Comun di Husticia na Còrsou a consehá positivo den su desicion di dia 29 di augùstùs ultimo pa loke ta trata extradiccion di e hòmber E.A.M.-M. (1976, Venezuela). Hof ta consehá Gobernador di Còrsou pa pasa over pa extradiccion como cu Merca a cumpli cu tur exigencia
Ayera den un reunion publico na Censo, cu ta sede di Conseho Supremo Electoral, unda cconforme ley di eleccion, a tira lot ayera pa numera e partidonan p’e stembiljet y asigna e partidonan nan respectivo color.
Tabatin 8 partido participante p’e proximo eleccion di dia 22 di september awor, unda a
Awe diahuebs, 31 di augustus, Carubbian Festival ta habri su portanan pa di dos biaha pa 2017. Siman pasa durante e prome edicion Carubbian a conta cu 6000 bishitante di cual 800 ta turista. Cu e acohida aki comunidad di Aruba a mustra cu un festival manera Carubbian a haci
Ya ta pa hopi tempo UPP ta mustra riba e hecho cu introduccion di e reglanan di Bon Gobernacion (Good Governance) lo ta indespensabel pa nos por sali for di e abismo cu Aruba ta den.
UPP a mustra con e practicanan di mal gobernacion a hiba nos unda nos ta awe,
Diamars den oranan di mainta, a pidi presencia di Polis pa asisti na Subway Dakota, caminda un adicto ambulante tabata haci fastioso paden.
Polis a presenta n’e sitio y topa cu e conocido Lloyd cu tabata haci fastioso y molestia cliente- y trahadornan. Polis a hala su atencion y papia duro


text:
“Puntra un yiu di tera con e lo pinta su naturalesa, y nos lamanan ta aparece, nos santo blanco, nos cadushinan, nos parha nacional, e famoso Dividivi y Fofoti … Pero, pa un of otro motibo, nos habitat di mangelnan cu ta un di e 16 areanan di naturalesa cu ta forma parti di nos Parke Nacional di Aruba, no ta ricibiendo e mesun atencion cu e mester di dje urgentemente.
Y mescos ta conta p’e resto di nos herencia natural y cultural”.
Pakico RAIZ kier trece e topico aki padilanti? Y no ta solamente RAIZ, pa hopi aña caba NGOs y otro activistanan ta luchando pa preserva e tiki plekinan di naturalesa cu a sobrebibi, pa nos isla no wordo completamente elimina bou di e seyo “Green”.
E decision cu recientemente a wordo tuma pa acentua e simbolo di un partido y no di nos pais – mester pone nos puntra nos mes cada biaha, decision tras di decision, continuamente:
Ta permiti pa construi n’e sitio? Tin un ‘bestemmingsplan’ cu ta permiti esaki? Tin un necesidad absoluto pa construccion di e dicho “Bridge”?
Den caso cu tin necesidad p’esaki, e mester wordo construi n’e sitio specifico ey? Por ehecuta e plan causando minimo daño na nos medio ambiente? Ki medida mester tuma pa evita cu e resto di e area di naturalesa aki wordo afecta?
Den caso cu cualkier un di e contestanan aki resulta den un “no”, e proyecto – no ta importa con impresionante y inovativo – “no” por wordo ehecuta tanten cu e no cumpli cu e 5 criterionan aki.
Awor, mirando e hecho cu e “Bridge” t’ey caba, enfasis mester wordo poni primordialmente riba e prevencion di dañonan adicional.
Aunke cu Gobierno no a cumpli cu e criterionan pa un maneho sostenibel di nos medio ambiente, e “Bridge” a bin y no lo bay ningun otro caminda.
“Locual cu si nos por haci ainda, ta conscientisa nos mes pa no sigui comete erornan cu tin consecuencianan irevocabel pa nos pais. Roza bay cu areanan di naturalesa protegi cu ta indigeno y cu por reproduci nan mes solamente si nan haya e respet y proteccion, no por wordo hustifica nunca cu gestonan politico manera plantamento di mata bay gol pa mustra “Green”.
A haci investigacion cu expertonan pa verifica si e matanan aki ta pertenece n’e area perhudica? Tin un bista di e impacto cu e matanan importa aki por causa n’e ekilibrio ecologico di e sitio?
Laga nos uza nos sinti comun un rato y puntra nos mes… Organisando un concierto mahestuoso cu batimento di musica y multitudnan grandi pa celebra apertura di cualkier proyecto gubernamental, mey mey di un pida naturalesa preserva cu ta forma parti di nos Parke Nacional, ta un decision basa riba sano huicio?
Nos no a yega ni n’e responsabilidad di un Gobierno cu mester tin e bienestar di su pais y su hendenan na prome lugar”, segun RAIZ.
“Den vision di RAIZ, nos nacion ta crece e dia cu nos realisa ken nos ta y kico nos tin pa gana. E dia cu nos scoge pa nos yiunan di tera, y no pa e inversionistanan cu kier biba riba custiya di nos hendenan pa por saca probecho di e producto Aruba y despues bula afo.
RAIZ hunto cu henter e comunidad di Aruba, cu ta compronde cu si nos no para firme awe p’e proteccion di nos propio habitat, nos ta bay hereda un Parke Turistico cu ni e turistanan lo kier bishita.
E dia ta yegando cu nos tin cu bay scoge entre e yenamento di nos propio saco of e recuperacion di un mihor calidad di bida pa nos tur bibando riba e pida tera aki. Cada ken mester dicidi pa nan mes na cua banda di historia nan a contribui: N’e Aruba cu a wordo neglisha pa su hendenan of e Aruba cu a logra recupera y reenforsa su mes pa construi un futuro resistente”.
Movimento RAIZ no ta partido chikito, e ta nobo si y e ta representa e mayoria cu ta keto, cu no ta pronkia cu bandera, ni sticker, ni tshirt… E mayoria cu ainda ta kere den e posibilidad, cu tin e speransa keto bay pa recobra e Aruba independiente y capaz cu nos tur ta carga paden, pero cu tin cu sali na cla.
Hunto cu RAIZ, comunidad tin oido y bos pa participa y contribui na un bon maneho di nos pais. Aruba ban sera cabes y vota cu consenshi limpi.


text:
Djasabra un protesta den Skalo dilanti banko sentral yama pa Pueblo Soberano via su lider Helmin Wiels kontra direktor i sierto komesario dje banko sentral di Korsou i St.Maarten pa un fiansa di 300 miyon. Awe un manifestashon na Waaigat di parti di Pro Pueblo/Frente Sivil pa baha gobiernu entregando nan reklamonan skibi pa gobernado Frits Goedgedrag.
Tur dos a keda boka sera i a guli e pulchi sin ningun debate popular di subi edat di penshun na 65 anja manera telep di Castor oil.
Hopi lamchi tin den e wega di politriki.
Hopi mes.
#Dikon no tbt tin transmishon dje orashon na sede di PAR?
#Dios sa sensura predekashi of sen a kaba?
#Emisoranan ku ta papia di Dios no a mira interes pa transmiti?
#Pastor Curtis pastor di kas na Radio Direct no por a konvense Jasmin Pinedo di mira e importansia pa transmiti un orashon pa henter Korsou por uni?
#Dikon e manifestashon di Frente Sivil tampoko no a wordu transmiti bibu for di Waaigat mas pa radio Direct? Sen a kaba? Preis a subi?
#E call in di donjo/periodista Orlando Cuales pa Z86/Mi95 na Waaigat tabata di un kalidat rekete inferior. Z! Radio!
#Eks minpres Maria Liberia-Peters tambe a papia na Waaigat. Te mesun Maria ku e autornan makamba dje buki riba Bouwfraude a skibi kemen?
#Helmin Wiels lo yama un protesta tambe pa reforma pasa un basora den e manego bankario, monetario di Korsou of esei no ta kumbini ainda?
#Unda militansia di MAN, MFK tabata?
Nan a perde strea nort politiko of nan no tin hende pa mobilisa sin duna kos of plaka?
#Occupy Central Bank e ora ei?
#No serio ki dia MFK, MAN tei eduka gia nan votado pa pensa aktua kritiko?


text:
ORANJESTAD - Relaciona cu Semana Santa caminda cu nos concuidadanonan tin e custumber di bai campa, Alto Comisario di Polis, Sr. mr. A.E. Richardson ta haci un jamada fuerte na nos campadornan pa tene cuenta cu e condicionan bao di cual e permiso ta wordo otorga.
E fecha riba cual nos campadornan por cuminsa kampeer ta Diadomingo 25 maart 2018 pa 12'or di merdia. Kiermen riba e fecha y ora stipula ta permiti pa pone trailernan y tentnan riba nos beachnan. Tur objeto cu wordo poni promer cu e fecha y ora stipula lo wordo kita pa polis. E ultimo dia di campeer lo ta dia 8 april 2018, despues di campamento tur objeto mester wordo kita for di beachnan. Si esaki NO sosode anto polis lo kita esakinan riba gasto di e campador. Pesei un yamada ta bai na un y tur pa mantene nos beachnan limpi. Deposita tur desperdicionan den bari di sushi of den saconan di plastic.
Formulario pa pidi vergunning pa campeer ta obtenibel na Administracion di Polis desde awe dia 8 januari 2018 te cu dia 9 maart 2018 entre 08.00 pa 11.30'or y 13.00 pa 16.30'or. Formulario ta obtenibel na tur warda di polis.
Na e permiso a wordo añadi condicionan extra compara cu anjanan anterior.
Ariba e santo blanco di e beachnan bao ningun circumstancia ta wordo permiti pa haci B.B.Q., na otro parti solamente por haci B.B.Q. cu B.B.Q. pit di gas.
Tentnan y trailernan cu ta wordo usa pa kampa mester ta den bon condicion. Nan mester wordo poni a lo menos 10 meter di e orilla di lama y nan mester wordo poni a lo menos 5 meter for di e caminda publico. Si no nan ta wordo kita pa polis.
Bao ningun forma ta wordi permiti pa reserva tereno pa kampeer.
Tentnan, trailernan y otro objetonan cu ta wordo usa pa kampa no por wordo poni riba otro lugarnan cu ta e lugarnan cu ta destinan pa esakinan y cual lugarnan a wordo destina pa Gobierno.
Den tentnan/trailernan mester tin suficiente recursonan pa loque ta trata dunanmento di prome auxilio. (E.H.B.O.)
Ta prohibi pa pone na tentnan/trailernan objectonan of plachinan cu no ta cuadra cu moralidad.
E kampamento mester sosede conforme e condicionan bao di cual e permiso a wordo otorga.
Ta prohibi di core cu vehiculonan di motor, bicicleta, cabai y garoshi riba nos beachnan y principalmente na lugarnan caminda ta destina pa publico.
Ta prohibi di pega candela riba nos beachnan.
Ta prohibi di bende cuminda, softdrinks, mixdrinks, of cualkier otro tipo di artikolo ariba beach sin permiso.
Musica por wordo toca solamente fei den trailer of tent den siman te 10.00 p.m y den weekend te 12.00 p.m. y di tal manera cu otro kampadornan no ta wordo molestia. E uso di sound system/emplifiers etc. ta wordo permiti solamente si otro kampadornan no ta sinti molester di esakinan.
Ta prohibi pa kap mata, sin permiso.
Ta prohibi pa core cu boto y pa ankra den zwemzone, tambe ta prohibi pa mara boto na boeinan cu ta destina pa scheepvaart.
Ta prohibi e uso di pallet y carton riba beach, sino nan ta wordo kita door di polis.15.Ta prohibi pa usa e beach of e palo di coconan como toilet.
Ta prohibi pa tin cabai y cacho riba beach.
Ta prohibi pa e kampadornan usa e hut nan pa nan kampa, nan ta wordo laga liber pa e personanan cu ta bin pasa dia.
Bow ningun circumstancia mag di susha e beachnan.
Botternan kibra, splinter di glasnan no mag di wordo laga atras riba beach, ni tampoco no tira esakinan den lama. Esaki ta conta pa desperdicio tambe.
E permiso no mag di wordo pasa pa otro persona.
E poseedor di e permiso mester tin esaki conpleto den su tent/trailer na un caminda visible pa polis.
E poseedor di e permiso mester tene cuenta cu e tin solamente derecho riba e lugar di kampa durante e tempo cu efectivamente e ta kampando, prome cu esaki bo no mag di reserva, marka, pone cabuya ect ...
E poseedor di permiso ta keda responsabel pa cualkier daño na otronan debi na existencia di su tentnan/trailer of otro objeto.
23. Indicacionan di Polis duna na interes di ordo publico y seguridad di persona, bienes y basa riba moralidad mester wordo sigi estrictamente.
Ta prohibi pa usa e Hutnan pa kampa, nan ta keda liber pa e usuarionan den dia.
Esun cu no actua conforme e condicionan bao di cual e permiso a wordo otorga ta wordo considera di a actua sin permiso. E permiso e ora ey ta wordo revoca y bo por haya proces verbaal.
ULTIMO DIA PA HACI PETICION PA CAMPA TA 9 DI MAART 2018
ORANJESTAD – Servicio veterinario ta pone tur bestia cu keda laga atras na e asina yama ‘afmaakhok’ of ‘kill cage’, drumi den un forma responsabel, humano y segun standard internacional. Asina hefe di e departamento Riem vd Berg a sigura durante un conferencia di prensa dialuna atardi. E conferencia tabata uno di urgencia, den un intento pa evita cu diamars awor un grupo di persona tene un accion di protesta na e sitio. Vd Berg a purba sigura na varios momento cu ta e unico forma cu tin aworaki pa resolve e problema di sobre poblacion di bestia. E otro forma segun vd Berg, ta concientizacion pa ta un doño responsabel di bestia.
ORANJESTAD – E forma con departamento veterinario ta pone cacho y pushi drumi, ta cuestionable. Como tal un di e fundacionan cu ta rescata bestia riba caya, Crijojo Trappers ta protesta diamars atardi 5’or na e ‘popularmente’ yama Kill Cage of ‘Afmaakhok’ di veterinaire dienst na Wayaca. E meta segun e lider di proyecto Mervine Kock, ta pa concientiza nos hendenan kico ta tuma lugar eynan y pa trece cambio na e proceso cu ta pone e bestianan drumi. Asina Kock a bisa den e programa NoticiaCla LIVE riba Facebook.
ORANJESTAD - 'Debi cu Hulanda a haci dificil na ultimo ora, e acuerdo entre esnan cu a reuni diabierna pa mas di 6 ora largo, no a keda aproba'. Fuentenan na Caracas di NoticiaCla y prensa Venezolano cu tabata presente, a bisa despues di nan regreso diabierna anochi. Tabata durante e ultimo parti di e negociacion, cu Hulanda kier a trece cambio den un paragrafo, pa cual e delegacion Venezolano a bisa cu nan mester haya aprobacion na Caracas prome, ya cu e cambionan di 'ultimo ora', nan no ta autoriza pa aproba riba nan mes. Esey a pone cu mester a para e reunion y keda pendiente pa un aprobacion pa despues nan firma e concepto di acuerdo, definitivamente diahuebs awor durante un otro reunion na Aruba. Kico e cambio ta, no ta conoci. Foto ta di delegacion Venezolano durante e reunion di diabierna ultimo.
ORANJESTAD - ARUBA TOURISM AUTHORITY A FIRMA ACUERDO CU HOTEL MANAGEMENT SCHOOL MAASTRICHT ORANJESTAD – Recien, Oficina di Turismo di Aruba a firma un acuerdo cu Hotel Management School Maastricht (HMSM) un acuerdo pa asina eleva e nivel di servicio aun mas den nos sectornan di hospitalidad y turismo, den su totalidad. Esaki mas cu claro por medio di e Aruba Certification Program (ACP).HMSM, un institucion reconoci mundialmente, ta bay desaroya conhuntamente cu ACP diferente modulo di curiculo di servicio, como tambe entrena nos profesionalnan local pa asina consecuentemente sigui transmiti e conocemento aki na nos forsa laboral riba tur nivel. Pa haci esaki posibel, HMSM a bin ta haci desk research den december y awo a bishita Aruba pa combersa cu nos socionan riba diferente topico pa por identifica y compronde miho e contexto cultural, comercial y turistico di nos sociedad. Consecuentemente lo crea y incorpora un standard di calidad den nos servicio cu ta den linia internacional y di es manera aki lo desaroya un programa conforme necesidadnan den nos mercado y bao di nos hendenan. Mediante e acuerdo aki, Aruba Certification Program lo conta cu manualnan di entrenamento y materialnan relevante pa e curso, entrenamento di nan personal y un curiculo di servicio. Introducion di e cursonan nobo lo tuma luga den e luna di maart / april proximo. Esaki ta nifica cu banda di e programa actual, pronto ACP lo expande locual ta ofrece na cursonan y lo ahusta e programa actual asina tumando e oportunidad pa update un cu e otro. Expansion di e cursonan ta wordo desaroyo a base di feedback cu a ricibi e siman aki. Hotel Management School Maastricht ta forma parti di e ZUYD University of Applied Sciences na Hulanda. E ta consisti di tres departamento cu ta: e scol mes cu tin mas di 65 aña di trayectoria educacional, produciendo rond di 250 hoben profesional pa aña, hobennan cu ta wordo selecta pa forma parti di e skol; e Teaching Hotel Chateau Bethlehem reconoci internacionalmente como un centro di aprendisahe y desaroyo maneha door di studiantenan; y e HMSM Hospitality Consultancy cu ta un grupo di profesionalnan cualifica cu ta conecta e conocemento di HMSM cu e mundo di hospitalidad internacionalmente. E ultimo aki ta esun encarga pa desaroya e programa pa Aruba Certification Program. Aruba Certification Program a wordo crea na 2011 cu e proposito pa eleva e nivel di servicio. Awe orguyosamente ACP a logra certifica alrededor di 4000 particpante . Oficina di Turismo y ACP a haya den Hotel Management School Maastricht un socio cu cual ta desaroya e componente specifico di servicio den e programa existente y cu cual lo amplia e oferta di cursonan bao di ACP. E desaroyo aki ta den linea cu e plan ‘Cu Mira Pa Futuro’, unda ta delinea tambe e necesidad di enfoca riba mehoracion di e servicio cu nos ta brinda nos bishitantenan en general.
ORANJESTAD - Un delegacion Venezolano a yega Aruba diabierna atardi como parti di e reunion pa resolve e impasse cu tin entre Venezuela y islanan ABC. Fuera di e yegada di e delegacion, tin tambe representante di Hulanda y Corsou. Keda pendiente pa e resultado di e reunion. Manera NoticiaCla a raporta caba, diabierna mainta Venezuela a informa cu a prolonga e medida contra islanan ABC. Pero siman pasa cu e presidente Venezolano a sorprende tur e islanan y Hulanda cu e desicion pa cera frontera cu islanan ABC pa motibo di contrabanda entre e islanan y Venezuela. A duna e islanan 3 dia pa resolve e problema, pero esaki no a logra. A prolonga esaki pa tres dia pa diabierna atrobe cu 3 dia.
ORANJESTAD – Directora di departamento di impuesto Luenne Gomez Pieters a entrega keho oficial na recherche awe merdia. E keho ta basa riba un post riba Facebook cu lo a duplica un sticker di motorrijtuigbelasting. A actua mesora y a haci keho na polis. A mustra cu no por duplica esaki y e ta bira illegal. Cu e entrega di keho aki, departamento di impuesto kier a manda un señal hopi cla cu no ta tolera nada di esaki. “Nos ta haci keho di cualkier keho di algo (asina) cu sosode” Gomez a bisa. E post en particular ta e sticker di e color fuxia. A duna e oferta pa bende e sticker aki pa 100 florin, cu ta duna e indole cu bo ta haci negoshi cu un documento oficial di departamento di impuesto. Tin e team di control y tambe di FIOT cu ta haci investigacion riba tereno di cualkier asunto di falsificacion manera nummerplaat, aangifte di belasting of cualkier otro cos asina. Ta prohibi pa ley pa reproduci algo asina den un forma illegal. E keho oficial a keda entrega awe merdia.


text:
Durante conferencia di prensa ayera di partido MEP, Glenbert Croes a duna di conoce cu el a tuma nota di e noticianan poco preocupante pa cu Aruba Airlines y cu InselAir Aruba. Tin poco desaroyo cu no ta nada positivo p’e companianan di aviacion di Aruba.
Glenbert Croes no kier comenta mucho riba loke ta pasando cu InselAir Aruba, pero a priminti cu e lo bin bek riba e caso di InselAir. Pero e kier p’e trahadornan di Aruba Airlines y tambe di InselAir Aruba sa cu MEP tin atencion pa nan situacion.
Glenbert Croes ta spera cu e problemanan cu tin na Aruba Airlines wordo coregi, pero asina mes e kier expresa un par di preocupacion cu nan tin.
E miembro di MEP kier manda un mensahe pa Departamento di Aviacion Civil di Aruba, den kendenan MEP tin pleno confianza, pero kier pa dicho departamento riba propio prerogative y propio responsabilidad, sin pidi Minister su aprobacion, pasobra e Minister actual di Transporte, Mike de Meza no tin atencion p’e problemanan cu tin den aviacion.
Ora un compania di aviacion ta pasando den problema financiero, seguridad den aviacion ta bira un discusion.
“Nos a tende poco dia ey, cu Aruba Airlines no por a bula riba Corsou, pasobra no a paga pa uso di espacio aereo. Ta tende con accionistanan di Aruba Airlines ta interferi, poniendo seguridad di e compania den discusion.
Pesey Glenbert Croes kier manda un mensahe pa tur accionista, cu no tin ningun accionista cu por pone pilotonan tuma un decision cu ta bay contra seguridad di e compania y su pasaheronan.
Tambe Glenbert Croes a bisa cu tin bon trahador cu kier sigui traha bon, pero nan ta wordo presiona y hasta menasa pa accionistanan pa haci cos contra ley. Pesey un apelacion na Departamento di Aviacion Civil pa tuma accion pa evita unda accionistanan ta interfeni den decision cu ta contra seguridad.
Y accionistanan ta menasando su trahadornan cu retiro, pa por trece nan hendenan for di Venezuela, loke no ta permisible.
Segun Glenbert Croes, e ta na altura di mucho mas cos, di loke ta pasando den Aruba Airlines y si nada ser haci pa Departamento di Aviacion Civil, e lo denuncia loke e sa publicamente. Gobierno actual ta defende e accionistanan, manera a sosode e.o. na casino, sin sali na defense di e trahadornan. Por ta e accionistanan di InselAir y di Aruba Airlines por tin un interes den Gobierno di AVP, pero MEP si no ta permiti esaki.
MEP no kier p’e dos companianan di aviacion bay malo, pero bao di ningun circumstancia por permiti pa perhudica seguridad di e trahadornan y menos ainda di e bon nomber di Aruba den aviacion.


text:
For di despues di a haya su encargo pa bira Formador, Evelyna Wever Croes a palabra cu Gobernador cu lo mantene informa di e desaroyo di e negociacion. Esaki lo bira un bes pa siman, si ta necesario.
Di acuerdo cu sra. Evelyna Wever Croes, awor e negociacionnan ta birando mas intensivo, ora cu ta discutiendo loke mester bay bira e programa di gobernacion, cu nan ta spera di lo finalisa den e fin di siman aki.
A duna Gobernador ayera copia di e Acuerdo di Formacion y manera menciona awor nan ta den fase di programa di gobernacion. Si esaki keda cla, probablemente awe ainda lo firma e acuerdo aki.
E proceso no ta bay di e liher ey, pero no tin pura tampoco, segun Formador.
Tin 3 programa di e partidonan banda di otro, y esakinan ta ser compara, kico por acorda y kico no. Hecho ta cu tin diferencia den e diferente programanan.
Ta bon pa awor atende cu tur e puntonan di e programa prome cu yega na cualkier Gobierno. Mihor clarifica tur problema cu por tin, prome cu bay den un Gobierno, unda e diferencianan por escala.
Unabes cla, lo bay over na reparticion di e carteranan ministerial y e apuntacion di kende lo cubri cual cartera. Pa despues e candidatonan pasa e screening, prome cu e Ministernan huramenta.
E ambiente ta bon, pero e no ta facil, segun Evelyna Wever Croes. Imposibel e no ta, pero pueblo kier esaki, esta un Gobierno
di coalicion.
Dia 27 awor, Aruba lo tin un Parlamento nobo, y tur esfuerzo ta ser haci p’e dia ey tambe Aruba tin un Gobierno nobo, pero e ta un proceso serio, no ansha, no pura y lo tin cu tuma su tempo pa duna Aruba su mihor Gobierno.
PUNTONAN DI INTERES
Tin 3 punto importante, cu ta un Gobierno, Bon Gobernacion y Integridad; Finanza Publico y Ser Humano ta Central. E ultimo aki ta ensera hopi mas punto.
E partidonan cu ta formando e proximo coalicion for di un principio a palabra cu cada uno mester di otro basa riba mutuo entendimento.
Pesey vision di cada partido mester ta refleha den e programa, y cada Minister mester por ehecuta tal vision, maske cu e no ta di su partido.
No ta permiti pa cada Minister ta un isla den un otro isla, pasobra e sistema ey sigur e no ta bay funciona.
MINISTERNAN
Un biaha mas Evelyna Wever Croes a ripiti cu mester benta awa den biña y riba un pregunta directo, cu por tin desviacion pa loke ta bira e cantidad di Minister, e Formador a admiti cu esey por t’e caso.
E mes como lider di
MEP no por bende e reparticion cu p.e. MEP ta haya 4 Minister, partido POR 2 y RED 1.
Siendo MEP e partido mas grandi den e coalicion aki, e mester ta refleha den e cantidad di Minister tambe.
No a yega ey ainda, pero banda di Minister, tin algun posicion cu tambe ta importante pa cubri.
Loke tambe ta na discusion di cuanto consehero, cada staff di cada Minister mester ta.
Formador ta kere cu mester traha palabracion adelanta riba esaki, pa despues esaki no sali for di man.
Tur cos ta depende cuanto cartera un Minister tin pa cubri, etc. Nan a haya un presentacion di DRH, cuanto hende por haya.


text:
Aruba Bank ta invita tur cliente y empleado di Aruba Bank specialmente durante e luna di celebracion di Himno y Bandera, pa bishita e Faro di California gratis.
Por drenta y subi den e structura pa un tour special sin paga e tarifa di entrada.
Ta posibel pa cliente y empleadonan haci un reservacion riba e website di e Faro www.arubalighthouse.com.
Nan por click riba e link di Aruba Bank Clients, y haci nan reservacion por lo menos 24 ora di antemano.
Teniendo cuenta cu e limitacion di capacidad pa acomoda bishitante, e invitacion aki ta valido pa un maximo di 48 cliente tur diasabra. E tour cu tin un duracion di 20 minuut ta hiba e bishitante for di e entrada te n’e top di e edificio.
Na su yegada e cliente ta mustra su carchi di ATM of Credit Card di Aruba Bank, plus un ID pa confirma su reservacion.


text:
Ayera tardi, dado momento por a constata un movemento formal di Polis di varios unidad, kendenan a dirigi nan mes na Royce Hotel na Savaneta.
Nos por a compronde, cu despues di a bin ta vigila e sitio aki, cu manera el a bira conoci, ta un neishi di benta di droga, bao di vigilancia di Huez Comisario y Fiscal, unidadnan di Combatimento di Narcotica a dicidi di haci un entrada hudicial.
Te awor, un total di 3 persona a keda deteni, kendenan t’e sospechoso di ta bende droga na dicho lugar. No ta exclui cu mas hende por keda deteni proximamente.


text:
Diasabra mainta a reina un ambiente completamente diferente na Welcome Plaza na salida di waf; uno cu a anima tanto bishitantenan abordo di e crucero Disney Fantasy como e oficialnan di waf y chauffeurnan di tours den e area; un ambiente cu no ta descarta cu lo por ripiti pa otro cruceronan cu ta bishita nos isla.
E iniciativa cu a inclui bailarinanan tipico Arubiano y di Carnaval, como tambe musica y mascota di Aruba, tabata un cooperacion entre Oranjestad Business Improvement District (OBID) y Aruba Tourism Authority (ATA).
Di e manera aki a crea un tremendo prome impresion p’e turistanan y invita nan pa subi tram y bay den Caya Grandi, pero tambe a ofrece n’e localnan un actividad atractivo p’e muchanan cu pronto na cuminsa nan vakantie.
Patrick Melchiors, Destination Services Manager pa ATA tabata presente diasabra mainta y a ripara e reaccion positivo di parti di e turistanan. El a comenta cu “ora marcanan grandi bini hunto, cosnan bunita ta pasa.
Den e caso aki e marca Disney cu ta sumamente grandi y marca Aruba cu tambe ta sumamente grandi den mundo di crucero.”
Segun Melchiors, pa ATA ta conoci cu hopi hende ta bay riba un crucero, pasobra Aruba ta riba e itinerario. Mirando cu ta un di e prome biahanan cu crucero di Disney ta bin Aruba, ATA a bay di acuerdo pa “activa un tiki loke ta nos cultura y percura cu turistanan ta subi tram pa bay den caya y disfruta tur locual nos tin pa brinda nan,” e ehecutivo di turismo a bisa.
Pa Jean Carlos Espinal, Director AGW Tours tabata un placer di experiencia e bon bini special cu a crea na waf.
“Nos ta hopi contento di por mira Disney Cruises na Aruba. Loke mi a gusta awe t’e welcome cu e guestnan ta hayando. Mi a sali cu un grupo anto mi por a mira cu na momento cu nan a cruza e porta, nan a bisa: ‘Wow… Happy Island.’
Dus nan ta echt sinti cu nan a yega un ‘Happy Island’; e iniciativa aki ta super bon,” Espinal a expresa.
E chauffeurnan di tram tambe a forma parti di e mainta para cla pa ora cu e turistanan a cuminsa sali, cu bon musica riba e tram y bisti cu t-shirt oficial di Aruba.
“E ta algo great y positivo p’e isla; algo extra cu nan por disfruta y cu e fluho den caya ta bira mas movibel tambe,” asina Richard Quant a comenta.
El a conta tambe cu for di combersacion cu e pasaheronan, e sa cu e tram “pa e turistanan ta algo hopi bunita y diferente cu no tin riba e otro islanan. Tin di nan ta bisa cu ta e mihor cos cu nan pasa dor di dje, mientras ta di paseo riba e isla.”
Kimberly Kuiperi di OBID tabatin e organisacion di e mainta aki na su encargo y a keda satisfecho cu e resultado. Refiriendo n’e bishitantenan abordo di Disney Fantasy, Kuiperi a bisa: “Nos kier a haci algo special pa nan, pero tambe pa nos localnan. Nos a crea un evento riba Plasa Daniel Leo pa cuminsa celebra nan vakantie. Masha danki na ATA cu a haci esaki posibel.”
Na Welcome Plaza hopi di e turistanan a saca potret cu e cododo blauw cu ta e mascota oficial di Aruba, cu e bailarinanan di Carnaval y tambe a haya bandera y cocada cu pinda como regalo.
E 4 tramnan cu tin na Aruba a bay yen di turista pa bishita Caya Grandi. Despues por a mira nan canando rond den centro di ciudad.


text:
Siman pasa na Cas di Cultura mi a presencia un di e conciertonan mas conmovedor den mi bida, e concierto cu Kunstkring a presenta di e conhunto musical Vento do Norte. Mi a scucha e concierto di e grupo di Henk van Willert algun aña pasa den e ballroom di Marriott tempo e tabata consisti di 8 saxofonista y mi a keda hopi emociona dia cu mi a tende cu nan tabata bay toca atrobe na Aruba.
Aunke e aña aki Vento do Norte tabata consisti di solamente 4 saxofonista plus e director, mi expectativa tabata halto, ya cu nan programa Alma Azul tabata mustra un mescla grandi di diferente tipo di musica: Adagio, fado, tango, jazz y varios obra di compositornan di Aruba y Corsou. Nan no a desapunta mi.
E cuater saxofonistanan cu director Van Willert a scoge pa e gira e aña aki ta studiantenan avansa na e scol di musica y arte na Oporto caminda e ta profesor. Tur cuater ta Portugues y nan a demostra di tin un futuro briyante cu nan tocamento. Esun cu a hala mas atencion sigur tabata Adriana Oliveira. No solamente pasobra e tabata e unico mucha muher. Adriana ta e mas chikito di tur, pero ta toca e instrumento mas grandi, e saxofon bariton. José Pedro Gonçalinho y Pedro Pereira tabata cambia nan instrumento de bes en cuando y a toca soprano of alt. Hristo Goleminov a mustra su dominio riba su saxofon tenor. Henk van Willert mes tabata compaña su studiantenan tocando bariton of alt. Berdaderamente, Kunstkring a presenta un concierto di musiconan di calidad zuiver.
Cuminsando cu tres cantica hopi conoci y popular di West Side Story, Vento di Norte a mustra e audiencia nan versatilidad tocando musica di diferente genero y ritmo, manera musica di Astor Piazzola, Air di J. S. Bach, Adagio di Samuel Barber, fado di Amalia Rodriguez, El diablo suelto di e Venezolano Heraclio Fernandez. Remarcablemente, e musiconan a toca henter anochi di memoria!
Un sorpresa grandi y placentero tabata despues di pauze ora cu e maestro van Willert a presenta Stephen Diaz, un hoben Arubiano percusionista cu e grupo a topa ta practica den Cas di Cultura y a impresiona nan. Nan a regla pa Stephen parece den e programa y Stephen a impacta nos tur cu su tocamento y su carisma. Definitivamente Stephen lo ta un otro Carlos Bislip.
E momentonan conmovedor tabata ora cu Henk van Willert a duna homenahe na e compositornan Arubiano y e musica cu nan a produci. Cu palabranan di cariño, maestro Willert a pidi un aplauso di reconocimento pa Livio Hermans pa su precioso Pavane. Sin menciona e titulo Abo So, el a invita esnan presente pa canta of baila lo ke el a yama “casi himno nacional” . Ningun hende a baila, pero e publico a mustra nan amor pa e obra di Padu cantando di curason. Van Willert yen di emocion a lamenta cu Padu no por tabata presente y el a gradici yiu di Padú kende si tabata den Cas di Cultura. Den su emocion, ekibocadamente van Willert a intoduci Atardi como un composicion di Padu, pero esnan presente no a tume na malo; nan a canta cu hopi sentimento e obra nostalgica asina stima di Rudi Plaate. Cu e notanan precioso di What a wonderful world di “Satchmo” Armstrong, Vento do Norte a cera un anochi musical inolvidabel.
Danki, Kunstkring. Mi ta spera cu pa boso proximo concierto nos pueblo lo mustra mas aprecio pa e trabou cu boso ta haci di trece musica y musiconan di calidad na Aruba.
Skirbi pa Clyde Harms